MT Il-Ġurnal Uffiċjali ta’ l-Unjoni Ewropea L 116/26

DEĊIŻJONI TAL-KUMMISSJONI

tat-23 ta’ Ottubru 2007

dwar l-għajnuna mill-istat C 23/06 (ex NN 35/06) li l-Polonja implimentat għall-produttur ta’ l-azzar Technologie Buczek Group

(notifikata taħt id-dokument numru C(2007) 5087)

(Il-verżjoni Pollakka biss hija awtentika)

(Test b’relevanza għaż-ŻEE)

(2008/344/KE)

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu ta’ l-Artikolu 88(2) tiegħu,

Wara li kkunsidrat il-Ftehim fuq iż-Żona Ekonomika Ewropea, u b’mod partikolari l-Artikolu 62(1)(a),

Wara li kkunsidrat il-Protokoll Nru 8 fuq it-Tratatt ta’ l-Adeżjoni fuq ir-ristrutturar ta’ l-industrija Pollakka ta’ l-azzar (1) (minn issa ’l quddiem “Protokoll Nru 8”).

Wara li stiednet lill-partijiet interessati jissottomettu l-kummenti tagħhom skond id-dispożizzjonijiet imsemmija hawn fuq (2),

Billi:

I. IL-PROĊEDURA

(1) F’Marzu 2002, Huta Buczek (minn issa ’l quddiem “TB-HB”) ippreżentat programm ta’ ristrutturazzjoni lill-awtoritajiet Pollakki. Fis-7 ta’ Mejju 2003, TB-HB bidlet isimha għal Technologie Buczek S.A. (minn issa ’l quddiem “TB”).

(2) Fil-5 ta’ Novembru 2002, il-Kunsill tal-Ministri Pollakk approva l-Programm għall-Iżvilupp u r-Ristrutturazzjoni ta’ l-Industrija Pollakka tal-Ħadid u l-Azzar sa l-2006 (minn issa ’l quddiem imsemmi l-Programm Nazzjonali ta’ Ristrutturazzjoni jew “PNR”). Dan il-pjan jippermetti l-Istat sabiex jgħaddi l-ghajnuna lill-industrija Pollakka ta’ l-azzar għall-perjodu ta’ ristrutturazzjoni mill-1997 sa l-2006 sa PLN 3.387 biljun (€ 846 miljun) (3).

(3) Il-PNR kien sottomess lill-UE. Fil-25 ta’ Marzu 2003, ġie evalwat mill-Kummissjoni. Fuq dan ir-rapport il-Kummissjoni għamlet proposta għal Deċiżjoni tal-Kunsill sabiex jiġi estiż il-perjodu ta’ żmien għall-għoti ta’ l-għajnuna mill-Istat fis-settur ta’ l-azzar Pollakk skond il-Ftehim Ewropew (li inizjalment dam biss sa l-1997) sa l-adeżjoni tal-Polonja ma’ l-UE bil-kundizzjoni li l-vijabilità tal-benefiċjarji tinkiseb sa l-2006, li kienet approvata mill-Kunsill f’Lulju 2003 (4).

(4) L-UE għaldaqstant ħalliet lill-Polonja, b’deroga mir-regoli tagħha stess (5), tagħti l-għajnuna għar-ristrutturazzjoni ta’ l-industrija ta’ l-azzar. Dan kien iffirmat fil-Protokoll tat-Trattat ta’ l-Adeżjoni, il-Protokoll Nru 8 fuq ir-ristrutturazzjoni ta’ l-industrija ta’ l-azzar Pollakka (6). Il-protokoll jikkonferma l-aċċettazzjoni ta’ l-għoti ta’ l-għajnuna mill-Istat lil tmien kumpaniji li huma indikati fl-Anness 1 tal-Protokoll Nru 8, fosthom it-TB-HB, ta’ mhux iżjed minn PLN 3.387 biljun qabel l-aħħar ta’ l-2003.

(5) Sabiex ikun żgurat li l-kundizzjonijiet imsemmija fil-Protokoll jiġu segwiti, il-Protokoll Nru 8 jikkonferixxi dispożizzjonijiet dettaljati fuq l-implimentazzjoni u l-monitoraġġ. Inter alia l-Polonja trid tipprovdi rapporti ta’ monitoraġġ biannwali u evalwazzjoni indipendenti minn konsulent indipendenti fl-2003, fl-2004, fl-2005 u fl-2006 (7). Ir-rapporti tal-kumpanija għat-TB kienu ppreżentati fi Frar 2004 u f’April 2005. Dawn ġew diskussi ma’ l-awtoritajiet Pollakki u l-benefiċjarji u ġew approvati mis-servizzi tal-Kummissjoni u l-awtoritajiet Pollakki.

(6) F’Settembru 2005, it-TB immodifikat l-IBP tagħha (minn issa ’l quddiem imsemmi “2005 IBP”) u iżjed tard għaddietu lill-Kummissjoni b’talba għall-approvazzjoni skond punt 10 tal-Protokoll Nru 8. Madankollu, minħabba l-fatt li l-kumpanija mmodifikat dan il-pjan ħafna drabi wara, u ilha mill-2006 fil-proċess ta’ likwidazzjoni, din it-talba tqieset bħala nulla.

(7) Wara li l-evalwazzjoni indipendenti fl-2005 wriet li t-TB kellha dejn li kien qiegħed jiżdied mal-kredituri pubbliċi u fl-istess ħin ma kinitx qiegħda tkun vijabbli, is-servizzi tal-Kummissjoni talbu iżjed informazzjoni lill-Polonja bl-ittri tad-29 ta’ Marzu 2005, l-1 ta’ Awissu 2005 u tat-2 ta’ Diċembru 2005. Il-Polonja wieġbet bl-ittri tat-23 ta’ Ġunju 2005, tat-28 ta’ Settembru 2005 u ta’ l-14 ta’ Frar 2006.

(8) B’ittra li ġġib id-data tas-7 ta’ Ġunju 2006 il-Kummissjoni infurmat lill-Polonja li kienet iddeċidiet li tibda l-proċedura msemmija fl-Artikolu 88(2) tat-Trattat tal-KE għal dak li jirrigwarda l-għajnuna.

(9) Id-Deċiżjoni tal-Kummissjoni sabiex tinbeda l-proċedura kienet ippubblikata fil-Ġurnal Uffiċjali ta’ l-Unjoni Ewropea (8). Il-Kummissjoni stiednet lill-partijiet interessati jissottomettu l-kummenti tagħhom dwar l-għajnuna/il-miżura.

(10) Il-Kummissjoni ma rċevietx kummenti minn terzi partijiet.

(11) L-awtoritajiet Pollakki wieġbu bl-ittri tat-18 ta’ Settembru 2006, tat-2 ta’ Ottubru 2006 u ta’ l-20 ta’ Ottubru 2006. Is-servizzi tal-Kummissjoni talbu lill-Polonja għal iktar informazzjoni fl-ittri tas-6 ta’ Novembru 2006, tat-18 ta’ Diċembru 2006 u tal-15 ta’ Marzu 2007. Il-Polonja wieġbet bl-ittri ta’ l-24 ta’ Novembru 2006, tat-23 ta’ Jannar 2007 u tat-23 ta’ Mejju 2007. Fit-13 ta’ Diċembru 2006 saret laqgħa bejn l-awtoritajiet Pollakki u s-servizzi tal-Kummissjoni.

II. DESKRIZZJONI DETTALJATA TA’ L-GĦAJNUNA

1. Il-grupp TB

(12) It-TB hija produttur Pollakk tat-tubi fil-belt ta’ Sosnowiec fir-reġjun ta’ Silesia, li sa l-2006 pproduċa prodotti fl-imħażen tat-tubi wweldjati u l-imħażen tat-tubi llegati ta’ l-azzar, li huma kkunsidrati bħala prodotti ta’ l-azzar skond ir-regoli tal-KE dwar l-Għajnuna mill-Istat (9). Il-kumpanija għandha kapaċità ta’ madwar 60 elf tunnellata (10). Il-bini fejn isiru t-tubi wweldjati jinkorpora erba’ linji tal-welding (W 1.5, W2, li kienet żviluppata fl-1993 u fl-2001, W3, ikkummissjonata fl-1999, u W 4, ikkummissjonata fl-2003) u żewġ linji tal-qtigħ (waħda kkummissjonata fl-2004). Barraminhekk, it-TB sa l-2005 operat ukoll impjant għall-irrumblar.

(13) It-TB hija kumpanija b’kapital azzjonarju li fl-2004 kellha kapital ta’ madwar PLN 20 miljun (€ 5 miljun). L-azzjonist maġġuri tat-TB huwa l-Górnośląski Fundusz Restrukturyzacyjny (Il-Fond għar-Ristrutturazzjoni tas-Silesja ta’ Fuq SA., minn issa ’l quddiem “GFR”) b’madwar 78.1 %, li l-azzjonist ewlieni sat-30 ta’ Diċembru 2005 kien l-Eurofaktor SA b’51.3 % (minn issa ’l quddiem “EF”, bl-azzjonisti kollha jkunu investituri privati, bħall-Bonum Sp. z o.o. 37.25 %, l-ING TFI 13.40 %, il-Polmetal Sp. z o.o. 11.31 %, il-Grupp Stabilo Sp. z o.o. 10.93 % u investituri privati oħra), li biegħu l-ishma tagħhom lill-Grupp Stabilo Sp. z o.o. It-teżor kien azzjonist minoritarju fil-GFR.

(14) It-TB għandha erba’ sussidjarji b’attività sussidjarja: (a) Buczek Automotive Sp. z o.o (minn issa ’l quddiem “BA” oriġinarjament imsemmija P.U.R.M. (Przedsiębiorstwo Usług Remontowo Mechanicznych) “REMEBUD” Sp. z o.o.), li llum 51 % hija proprjetà tat-TB. Oriġinarjament kienet tipprovdi l-makkinarju u t-tagħmir lit-TB. F’Diċembru 2005 it-TB ittrasferiet in-negozju prinċipali lejn it-taqsima tal-karozzi tal-BA (li f’dak iż-żmien kienet okkupata 100 % mit-TB) u semmietha BA. Minbarra s-76 impjegat fil-kumpanija oriġinarja, 227 impjegat ieħor kienu trasferiti lejn il-BA fl-1 ta’ Diċembru 2005. Fl-1 ta’ Jannar 2006 it-TB u l-BA ffirmaw ftehim ta’ kirja, ta’ tul indeterminat, fejn il-BA ser topera l-assi tal-karozzi tat-TB. F’Novembru 2006 l-EF esegwew il-pleġġ fuq l-ishma tal-BA minħabba d-djun mhux imħallsa tat-TB u saru s-sidien ta’ 49 % tal-BA. Il-BA hija produttur ta’ l-azzar skond is-sens tar-regoli ta’ l-istat ta’ l-UE. (b) Huta Buczek Sp. z o.o. (minn issa ’l quddiem “HB”, 100 % tat-TB), huwa l-faċilità ta’ l-irrumblar. Dan iħaddem 227 impjegat. Il-HB inħoloq fit-3 ta’ Diċembru 2004 b’kapital azzjonarju ta’ PLN 100 000 (madwar EUR 25 000). Fl-2005 u fl-ewwel nofs ta’ l-2006 t-TB żiedet il-kapital tal-HB permezz ta’ diversi injezzjonijiet kapitali għal total ta’ PLN 14 811 600. Il-HB mhuwiex produttur ta’ l-azzar skond is-sens tar-regoli ta’ l-istat ta’ l-UE. (ċ) Buczek – HB – Zakład Produkcji Rur Sp. z o. o. (minn issa ’l quddiem “ZPR”, bi 18 % ta’ l-ishma appartenenti għat-TB u bl-ishma li jifdal miżmumin mill-impjegati tal-kumpanija) li timmanifattura tubi miġbudin, tipprovdi l-qtugħ tat-tubi u l-ipproċessar tas-servizzi, b’100 impjegat. Din il-kumpanija ttieħdet mill-impjegati tat-TB fl-2001 sabiex jevitaw l-għeluq tagħha. It-TB għadha tokkupa t-tagħmir tat-TB-ZPR li kienet krietlu. (d) SAMKOL (100 % tat-TB), li tipprovdi servizz ta’ trasport, twaqqfet fl-1997 u l-aħħar li żdied il-kapital tagħha kien fl-2001. Kienet tipprovdi 80 % tas-servizzi tagħha lit-TB, preżentement 20 % biss mid-dħul tagħha ġej mix-xogħol tat-TB.

2. Il-pjan oriġinali ta’ ristrutturazzjoni

(15) Fl-2002, it-TB-HB ippreparat pjan tan-negozju individwali (minn issa ’l quddiem imsemmi “2002 IBP”) ħalli jkunu jistgħu jingħelbu d-diffikultajiet. Kif ġie indikat fid-deċiżjoni tal-ftuħ, ir-ristrutturazzjoni ffukat fuq il-manifattura tat-tubi wweldjati u kkalibrati għal applikazzjonijiet speċjali magħmulin minn azzar miksi bl-ALU jew iggalvanizzat. Għaldaqstant kien hemm bżonn li jinkiseb iżjed makkinarju għall-produzzjoni (11).

(16) Il-pjan tan-negozju sħiħ kopra l-ispejjeż għall-investiment potenzjali ta’ PLN 25 miljun, li minbarra l-investimenti ewlenin għall-produzzjoni u l-ipproċessar ta’ pajpijiet għal applikazzjonijiet fil-karozzi u l-manifattura ta’ tubi wweldjati kienu jinkludu wkoll proġetti bħall-kompjuterizzazzjoni, l-immodernizzar ta’ proġetti żgħar oħra u x-xiri ta’ assi fissi. Kien hemm ukoll ix-xewqa li jsiru investimenti fid-dipartiment ta’ l-irkiekel iżda dawn ġew iġġudikati mhux realistiċi u għaldaqstant ġew posposti.

(17) Il-pjan kien jinkludi wkoll programm ta’ tnaqqis fl-ispejjeż bil-ħsieb li n-numru ta’ impjegati jonqos minn 532 għal 407. Għalhekk, mill-2002 sa l-2006 kienu previsti spejjeż totali ta’ PLN 2 910 000. B’mod partikolari, sabiex jitnaqqsu l-161 persuna, kienet mistennija għajnuna pubblika esterna ta’ PLN 823 000 b’ekwivalenza netta ta’ 597 000. Barraminhekk, PLN 2.754 miljun ta’ għajnuna ntefqu fuq ir-riċerka u l-iżvilupp (minn issa ’l quddiem imsemmija “R&Ż”) b’PLN 1 250 000 iġibu l-ekwivalenza netta ta’ l-għotja għal PLN 900 000 fl-2002, u PLN 2 540 000 bl-ekwivalenza netta ta’ l-għotja għal PLN 1 854 000 fl-2003 (12).

(18) Fl-aħħarnett, kienet ippjanata ristrutturazzjoni finanzjarja ta’ PLN 8.411 miljun bl-ekwivalenza netta ta’ l-għotja sabiex tpatti għad-dejn ta’ madwar PLN 3.392 miljun. Din kienet immirata l-iktar għad-dejn tat-taxxa mill-aġenziji tal-proprjetà lill-muniċipalità kif ukoll ammonti żgħar lill-Uffiċċju tat-Taxxa u l-istituzzjoni soċjali assikurattiva (Zakład Ubezpieczeń Społecznych, minn issa ’l quddiem imsemmija “ZUS”) u t-tqassim mill-ġdid ta’ PLN 6.014 miljun liz-ZUS u l-Fond Statali għar-Riabilitazzjoni tan-Nies b’Diżabilità (Państwowy Fundusz Rehabilitacji Osób Niepełnosprawnych, minn issa ’l quddiem “PFRON”), li ngħatat għotja netta ekwivalenti għal PLN 5.019 miljun (PLN 5.001 miljun (ZUS) + 18 000 (PFRON). Ir-ristrutturazzjoni finanzjarja kellha l-għan li tixtri l-materjali u żżomm il-kontinwità tal-produttività (13).

3. L-għajnuna mill-Istat

a) L-għajnuna mixtieqa skond il-pjan tar-ristrutturazzjoni

(19) Il-programm ta’ ristrutturazzjoni kien jipprevedi bażikament l-għajnuna li ġejja: Tabella 1: L-għajnuna mogħtija mill-Istat għat-TB għall-2002 -2003 Istituzzjoni Natura ta’ l-għajnuna PLN 000 PLN 000 (NGE) FGSP (2002) (14) Arranġament ta’ ħlas bl-akkont 136 3 FGSP (2003) Arranġament ta’ ħlas bl-akkont 270 15 Subtotal tal-ħlasijiet bl-akkont 406 18 Muniċipalità ta’ Sosnowiec Dejn maħfur 2 964 2 964 Uffiċċju tat-taxxa Dejn maħfur 163 163 ZUS Dejn maħfur 265 265 Subtotal maħfur 3 392 3 392 ZUS Arranġament ta’ ħlas bl-akkont 6 014 5 001 Total Ristrutturazzjoni finanzjarja 9 812 8 411 Ristrutturazzjoni fl-impjiegi 823 597 R &Ż 3 790 2 754 Total ta’ għajnuna 14 425 11 762

(20) Barraminhekk, il-pjan ta’ ristrutturazzjoni semma li fis-snin 1997-2001 l-HB-TB rċeviet għajnuna mill-Istat li tammonta għal għotja netta ekwivalenti ta’ PLN 4 422 411. Il-maġġoranza ta’ din l-għajnuna kienet għar-R&Ż (PLN 3 243 626). Għall-protezzjoni ta’ l-ambjent ingħatat għajnuna ekwivalenti għal PLN 196 800, għat-taħriġ PLN 132 240 u PLN 849 746 ta’ l-għajnuna ngħataw għall-iskop tal-“proċess ta’ ristrutturazzjoni” jew “għajnuna ad hoc” (15).

(21) Għaldaqstant b’kollox kienet skedata għajnuna ta’ PLN 16 184 411 għat-TB u eventwalment ġiet approvata skond il-PNR u l-Protokoll Nru 8.

b) L-għajnuna riċevuta

(22) Skond il-konsulent indipendenti, fis-snin 2002-2003 l-kumpanija rċeviet PLN 2.235 miljun biss (għotja netta ekwivalenti) ta’ għajnuna mill-Istat (16). PLN 2.045 miljun minn din l-għajnuna kienu relatati mar-R&Ż u PLN 190 400 mar-ristrutturazzjoni fix-xogħol (17).

(23) Barraminhekk, l-2005 IBP indika li t-TB kisbet għotja mill-baġit għar-ristrutturazzjoni fix-xogħol għall-perjodu mill-2004 sa l-2006 ta’ PLN 877 000 (18). L-awtoritajiet Pollakki spjegaw kif il-gvern ipprovda l-fondi sabiex jgħin lill-ħaddiema ta’ l-azzar li tilfu l-impjieg sabiex jerġgħu jidħlu fis-suq tax-xogħol permezz ta’ taħriġ ħalli jtejbu l-kwalifiki jew jibbenefikaw mill-irtirar kmieni permezz ta’ l-għoti ta’ parti mill-kumpens li tpatti għad-dħul baxx li ser jirċievu qabel jirtiraw. Din is-sistema hija bbażata fuq l-emenda ta’ l-Industrija tal-Ħadid u l-Azzar (Ristrutturazzjoni) ta’ l-24 ta’ Awissu 2001 u ċċarat li l-uniku benefiċjarju huwa l-impjegat filwaqt li min iħaddem huwa biss intermedjarju sabiex jittrasferixxi l-fondi tal-baġit lill-ħaddiema mingħajr impjieg.

4. Il-falliment tar-ristrutturazzjoni – l-iżvilupp bejn l-2003 u l-2006

(24) Ir-ristrutturazzjoni tat-TB ma żviluppatx kif kien mistenni fil-pjan ta’ ristrutturazzjoni iżda rriżultat f’falliment fl-2006 għal diversi raġunijiet:

a. Dejn maħfur

(25) It-TB ma kinitx kapaċi tikseb il-maħfra fuq id-djun li kellha kif kien mistenni fl-IBP.

(26) Il-maħfra tad-dejn lejn iz-ZUS, il-Muniċipalità ta’ Sosnowiec u l-Uffiċċju tat-Taxxa ammontat għal PLN 3 392 000 u ngħatat abbażi tal-liġi tat-30 ta’ Awissu 2002 fuq ir-ristrutturazzjoni ta’ ċerti responsabbiltajiet pubbliċi ta’ l-intrapriżi (minn issa ’l quddiem imsemmi “Att tat-30/08/2002”) (19). Dan l-att introduċa l-possibbiltà għall-kumpaniji li jsibu ruħhom f’diffikultajiet finanzjarji sabiex jirristrutturaw ir-responsabbiltajiet relatati mal-liġi pubblika fil-forma ta’ maħfra tad-djun. Il-kumpanija kkonċernata tkun trid titfa’ applikazzjoni flimkien ma’ pjan ta’ ristrutturazzjoni lil kull awtorità pubblika li jkollha d-dejn magħha (minn issa ’l quddiem l-“awtorità tar-ristrutturazzjoni”).

(27) L-awtorità tar-ristrutturazzjoni, wara li kkonkludiet li l-pjan ta’ ristrutturazzjoni propost kien ser itejjeb is-sitwazzjoni finanzjarja tal-kumpanija, ħarġet dik li sejħet “deċiżjoni fuq il-kundizzjonijiet tar-ristrutturazzjoni” u elenkat ir-responsabbiltajiet koperti mir-ristrutturazzjoni. Jekk il-kumpanija twettaq il-kundizzjonijiet imposti mid-deċiżjoni, i.e. tħallas miżata ta’ ristrutturazzjoni, tippreżenta pjan ta’ ristrutturazzjoni u ma jkollhiex responsabbiltajiet oħra li qegħdin tard, l-awtorità tar-ristrutturazzjoni tkun obbligata toħroġ deċiżjoni “finali” sabiex taħfer ir-responsabbiltajiet legali elenkati fid-deċiżjoni tal- kundizzjonijiet tar-ristrutturazzjoni (hekk imsejħa “deċiżjoni fuq it-tlestija tar-ristrutturazzjoni”).

(28) Din id-deċiżjoni finali tista’ madankollu toħroġ mhux qabel sena wara l-adozzjoni tad-deċiżjoni fuq il-kundizzjonijiet tar-ristrutturazzjoni u tikseb fehma pożittiva mill-president ta’ l-Uffiċċju għall-Kompetizzjoni u l-Protezzjoni tal-Konsumatur (l-awtorità kompetenti Pollakka, minn issa ’l quddiem “OCCP”) għal dak li jirrigwarda r-rinunzja tar-regoli ta’ l-għajnuna mill-Istat. Fil-perjodu ta’ wara l-adozzjoni tad-deċiżjoni fuq il-kundizzjonijiet tar-ristrutturazzjoni u qabel id-deċiżjoni fuq it-tlestija tar-ristrutturazzjoni, il-kumpaniji kellhom jirreġistraw ir-responsabbiltajiet legali li kienu ser jitħassru bħala responsabbiltajiet legali li qegħdin tard. Barraminhekk, żdiedu l-interessi tal-penali. Il-Kummissjoni tifhem li l-ħsieb ta’ dan kien li d-dejn jiġi rrinunzjat wara li l-kumpanija tkun verament qiegħda twettaq programm ta’ ristrutturazzjoni.

(29) Il-Kummissjoni kienet infurmata li tali rinunzji miz-ZUS, mill-Muniċipalità ta’ Sosnowiec u mill-Uffiċċju tat-Taxxa ma ngħatawx.

(30) Id-dejn tat-TB mal-Muniċipalità ta’ Sosnowiec (responsabbiltà legali ta’ taxxa fuq il-proprjetà ta’ 2 964 000), ġie rrifjutat mill-OCCP, minħabba li ġie mitlub wara l-31 ta’ Diċembru 2003, fejn il-Protokoll Nru 8 ma jippermettix l-għoti ta’ għajnuna mill-Istat lil kumpaniji ta’ l-azzar wara din id-data. Għaldaqstant, fit-28 ta’ April 2004 l-OCCP stqarret li l-maħfra tad-djun ippjanata ma setgħetx issir minħabba li kienet qed tikser id-dispożizzjonijiet tal-Protokoll Nru 8. Għall-istess raġunijiet, fis-6 ta’ Frar 2004, l-OCCP ħarġet fehma negattiva dwar il-preżunta rinunzja tad-djun tat-TB fir-rigward tal-PFRON.

(31) L-applikazzjoni tat-TB għall-maħfra tad-dejn ma’ l-Uffiċċju tat-Taxxa (PLN 163 000), ġiet irrifjutata mill-Uffiċċju tat-Taxxa. Skond l-Att tat-30/08/2002, dan seta’ jsir biss kieku l-kumpanija ma ħallsitx “il-miżata tar-ristrutturazzjoni” (li tammonta għal 15 % tad-djun li riedu jinħafru) jew kieku l-kumpanija kellha xi responsabbiltajiet legali oħra li kienu tard fir-rigward ta’ l-Uffiċċju tat-Taxxa.

(32) Fl-aħħarnett, ir-ristrutturazzjoni tar-responsabbiltajiet legali lejn iz-ZUS (PLN 265 000) fallew skond il-pjan tan-negozju ta’ l-2005 minħabba raġunijiet finanzjarji. Kif spjegat iżjed ’il fuq (punt 26) sabiex jinħafer id-dejn skond l-Att tat-30/08/2002, il-kumpanija kellha twieġeb jew tadatta l-pagamenti tal-ħlas tar-responsabbiltajiet legali pubbliċi kollha l-oħra suġġetti għar-ristrutturazzjoni skond l-Att tat-30/08/2002. Huwa għalhekk li l-2002 IBP assuma l-arranġamenti tad-dejn li jammontaw għal PLN 6 420 000 f’pagamenti bin-nifs. Għaldaqstant, il-Kummissjoni kkonkludiet li t-TB jew ma laħqet l-ebda ftehim maz-ZUS fuq il-pagamenti bin-nifs jew inkella z-ZUS ħadet tali deċiżjoni li madankollu t-TB ma rrispetatx.

b. Id-dejn jiżdied

(33) It-TB għandha djun pubbliċi dovuti lejn iz-ZUS, il-Muniċipalità ta’ Sosnowiec, l-Uffiċċju tat-Taxxa u l-PFRON għall-perjodu mill-2001 sa l-2006. Id-dejn beda fl-2001 u kompla jiżdied kostantement sa Diċembru 2002. Wara waqfa qasira, id-dejn kompla jiżdied bejn Frar 2002 u Novembru 2003. Bejn Novembru 2003 u Ottubru 2004 biss il-kumpanija raddet id-dejn tagħha, aktarx sabiex tkun konformi mad-dispożizzjonijiet ta’ l-Att tat-30/08/2002. Madankollu, minn Novembru 2004 d-dejn tal-kumpanija reġa’ tela’.

(34) Wara li t-TB ma rnexxilhiex tħassar id-dejn li kellha, fir-Rebbiegħa 2004 kellha djun pendenti ta’ madwar PLN 20 miljun. Dan kien ikkonfermat fir-4 rapport Pollakk ta’ monitoraġġ għall-2004 tat-8 ta’ Marzu 2005 li ttratta fid-dettall ir-responsabbiltajiet legali pendenti kif ġej: Tabella 2 Dejn tat-TB kif indikat fir-rapport Pollakk ta’ monitoraġġ ta’ Marzu 2005 Kredituri pubbliċi (f’1000 PLN) Responsabbiltajiet legali fl-aħħar ta’ l-2003 Responsabbiltajiet legali fl-aħħar ta’ l-2004 Responsabbiltajiet legali fl-aħħar ta’ Jannar 2005 ZUS 14 956 13 916 14 510 Muniċipalità ta’ Sosnowiec 7 411 5 118 5 371 PFRON 480 678 704 Uffiċċju tat-Taxxa f’Sosnowiec 269 555 524 Oħrajn 115 0 0 Total 23 231 20 267 21 108

(35) Għaldaqstant, ir-responsabbiltajiet legali tat-TB vis-à-vis l-kredituri pubbliċi laħqu PLN 20 miljun fl-aħħar ta’ l-2004. L-awtoritajiet Pollakki indikaw li fl-2004, it-TB irnexxielha tħallas madwar PLN 5 miljun (PLN 1.2 miljun liz-ZUS u 3.8 miljun lill-uffiċċju tal-muniċipalità) mill-bejgħ ta’ l-assi weqfin. Mingħajr preġudizzju għal dan, ir-rapport indika li d-dejn kien qiegħed jogħla wara l-2004 u fix-xahar ta’ Jannar 2005 tela’ għal PLN 21.1 miljun.

(36) L-awtoritajiet Pollakki rrettifikaw l-ammont għal PLN 20.761 miljun fl-aħħar ta’ l-2004. Id-dejn fil-31.3.2005 żdied għal PLN 22.43 miljun u fit-30.6.2005 għal PLN 22.91 miljun. Wara l-kumpanija apparentement irnexxielha tbigħ uħud mill-assi u sa l-aħħar ta’ l-2005 naqqset id-dejn għal PLN 20.87 miljun. Madankollu f’nofs l-2006 id-dejn reġa’ tela’ għal PLN 22.11 miljun u f’Awissu laħaq PLN 22.67 meta ġie ddikjarat il-falliment.

(37) Safejn il-Kummissjoni kienet infurmata, fl-2004 it-TB ma ppreżentat l-ebda pjan ġdid ta’ ristrutturazzjoni sabiex trodd id-dejn.

(38) Peress li l-awtoritajiet pubbliċi huma l-kredituri wkoll, dawn ħadu azzjonijiet sabiex jinfurzaw it-talbiet tagħhom, kif mitlub bil-liġi. Per eżempju, il-muniċipalità ta’ Sosnowiec u z-ZUS iffriżaw il-kontijiet bankarji tal-kumpanija sabiex jinfurzaw it-talbiet tagħhom. Madankollu, dan ma kienx effettiv minħabba li t-transazzjonijiet li jgħaddu minn dawn il-kontijiet kienu intiżi sabiex iħallsu lill-ħaddiema.

(39) Għaldaqstant, id-dejn pendenti qiegħed jiġi infurzat l-aktar permezz tal-ġbir minn spejjeż ta’ proprjetà, u l-kisba ta’ l-użufrutt permanenti. B’żieda ma’ dan, milli jidher il-muniċipalità kisbet ħafna assi skond l-Artikolu 66 fuq it-trasferiment tat-taxxa.

(40) B’mod partikolari, il-ħlas tad-dejn liz-ZUS kien infurzat bil-kisba ta’ l-ipoteki fuq PLN 25 miljun. Barraminhekk iz-ZUS għandha pleġġ fuq l-assi tal-produzzjoni ta’ madwar PLN 12 miljun li għalihom hemm madwar PLN 9.5 miljun (u fost dawn hemm pleġġ fuq il-linja tal-welding W-3, li tiswa ’l fuq minn PLN 7 miljun).

(41) F’Mejju 2007 r-riċevitur tal-fallimenti ppubblika l-lista tad-djun magħrufa tat-TB għall-valur totali ta’ PLN 63 miljun. Dan l-ammont jinkludi d-djun pubbliċi, il-kreditur ewlieni huwa l-EF, bir-responsabbiltà legali tiegħu tammonta għal PLN 35.9 miljun.

ċ. Investimenti

(42) It-TB ma implimentatx bis-sħiħ il-programm ta’ investiment li kellha ta’ PLN 25 miljun kif mistenni iżda nefqet madwar PLN 10 miljun f’investimenti u xi fondi addizzjonali oħra fir-R&Ż.

(43) It-TB implimentat xi investimenti skond l-IBP tagħha. Sa mill-2003 u l-2004 l-investimenti ffokaw fuq l-iżvilupp tal-produzzjoni tat-tubi għall-applikazzjonijiet tal-karozzi. Għaldaqstant fl-2003 kkummissjonat għall-ewwel darba linja għall-produzzjoni ta’ tubi wweldjati miksija bl-ALU (għal PLN 3 207 000) u fl-2004 linja temporanja li ppermettiet il-manifattura ta’ pajpijiet qosra (għal PLN 733 000). B’żieda ma’ dan, il-linja tal-welding eżistenti (PLN 1 063 000) kif ukoll xi bini (għal PLN 1 379 000, inkluża s-sistema tas-sħana) li kienu meħtieġa għan-negozju tal-karozzi, ġew immodernizzati. Għalhekk, bejn l-2002 u l-2005 fin-negozju tal-karozzi ġew investiti PLN 6.383 miljun. L-awtoritajiet Pollakki kkonfermaw li l-investimenti kollha jikkonċernaw l-assi li sadanittant kienu mikrija lill-BA (20).

(44) Barraminhekk, madwar PLN 3.5 miljun marru f’investimenti oħra fuq is-sistemi ta’ l-IT, ix-xiri ta’ merkanzija oħra kapitali u proġetti oħra (21).

(45) B’żieda ma’ dan, minn PLN 12 sa 13-il miljun oħra twarrbu għall-2005 u l-2006 minħabba li l-linja l-ġdida għall-produzzjoni tal-pajpijiet magħmula mill-kromju kellha tiġi mtejba u tkun tista’ tinxtara linja ġdida oħra (madwar PLN 6 000 000), li fil-fehma tal-Kummissjoni, dan qatt ma sar.

d. Il-prestazzjoni tal-kumpanija

(46) It-TB ma għelbitx id-diffikultajiet finanzjarji li kellha u ma kisbitx krediti bankarji.

(47) It-TB matul il-perjodu ta’ ristrutturazzjoni ma kisbitx l-għajnuna finanzjarja meħtieġa mill-kredituri u l-istituzzjonijiet finanzjarji lokali (22). Infatti, fl-2003 l-bank tat-TB kien naqqas il-faċilitajiet għall-kreditu. Din is-sitwazzjoni ngħelbet biss bis-saħħa ta’ l-investitur finanzjarju, il-GFR, li ħa taħtu numru ta’ bonds li ġew konvertiti f’self fit-tul. Mingħajr preġudizzju għal dan, it-TB fl-2004 ma setgħet taffordja tissellef minn ebda bank (23).

(48) Dan minħabba l-fatt li t-TB fl-ebda punt matul il-perjodu ta’ ristrutturazzjoni ma kienet kapaċi tagħmel il-qligħ. Dan seħħ minkejja l-iżviluppi pożittivi ħafna fis-suq.

(49) Infatti, fl-2003, skond ir-rapporti indipendenti ta’ monitoraġġ, it-TB baqgħet lura fil-miri tal-bejgħ li kellha ta’ 48 elf tunnellata ta’ tubi u biegħet biss 30 elf tunnellata ta’ tubi (24). Barraminhekk, il-fatt li ma kinitx qiegħda tlaħħaq mat-tariffi imposti fuq ir-rombli wiesgħa, u l-istrateġija ta’ promozzjoni ħażina mingħajr suċċess, irriżultaw f’inqas dħul. Għaldaqstant spiċċat b’marġni operattiv negattiv ta’ PLN 5 miljun fl-2004 (it-ternover kien ta’ PLN 92 miljun). Konsegwentement, ma għaddietx mit-test tal-vijabilità tal-Kummissjoni. Fir-rapport fil-qosor tiegħu ta’ Jannar 2004, il-konsulent indipendenti tal-Kummissjoni kkonkluda li t-TB “qiegħda tagħmel il-kummerċ meta hija falluta (25)”.

(50) Fl-2004, fit-3et rapport Pollakk ta’ monitoraġġ ta’ Settembru 2004, kien hemm indikazzjoni li t-TB kellha valur baxx ta’ likwidità finanzjarja u li l-eċċess finanzjarju ma setax ikopri għall-pagamenti tal-ħlasijiet tal-kreditu bl-interessi li jżidu r-riskju tal-ħlas fil-ħin (26). Ir-4 rapport Pollakk għall-2004 rrapporta fid-dettall dwar ir-responsabbiltajiet legali pendenti (ara punt 34) u li l-kumpanija la kienet irċeviet l-għajnuna mill-istituzzjonijiet finanzjarji, la naqqset il-ħaddiema u lanqas laħqet il-livelli ta’ produttività ppjanati. Barraminhekk għal dak li jirrigwarda l-pożizzjoni finanzjarja ġie konkluż li “mill-kumpaniji kollha tal-grupp analizzat, Technologie Buczek Sp. z o.o. għandha l-ogħla riskju ta’ likwidità finanzjarja. Dan ir-riskju mhux ser jitnaqqas billi jsir qligħ nett fuq l-attività tan-negozju, għax dan ma jirriżultax f’żieda ta’ flus kontanti. […] Ir-riskju huwa ppruvat mil-livell għoli ta’ l-assi finanzjarji fir-responsabbiltajiet legali, inkluż sehem konsiderevoli ta’ responsabbiltajiet legali li qegħdin tard vis-à-vis l-istituzzjonijiet legali u pubbliċi. Din is-sitwazzjoni toħloq avversjoni kapitali tas-sid sabiex jinvesti fil-kumpanija, murija bid-diffikultajiet sabiex jinkiseb kreditu bankarju.”

(51) Il-perspettiva Pollakka kienet ikkonfermata fir-rapport indipendenti ta’ monitoraġġ ta’ Mejju 2005 (27). Dan irrapporta kif it-TB anki fl-2004 minkejja l-hausse fis-suq ta’ l-azzar u ż-żieda fil-prezzijiet ta’ l-azzar (il-prezzijiet kienu 30 % ogħla mill-prezz imbassar) irrekordjat marġni operattiv negattiv u 20 % inqas bejgħ milli mbassar. Għalhekk, il-konsulent ikkonkluda li “abbażi tal-prestazzjoni tagħha fl-2003 u l-2004, hemm riskju kbir li l-kumpanija mhix ser tikseb il-vijabilità sa l-aħħar ta’ l-2006” (28).

(52) F’Settembru 2005, il-ħames rapport Pollakk ikkonferma li t-“TB tilfet il-likwidità finanzjarja”. Issemma wkoll li t-telf kien riżultat tan-negozju ħażin fl-irkiekel (29).

e. Bidliet fl-istrateġija

(53) It-TB bidlet il-maniġment u l-istrateġija ta’ ġestjoni diversi drabi.

(54) It-TB għaddiet minn diversi bidliet strutturali fil-kumpanija. Il-bord kien xolt diversi drabi, fl-2003, fl-2005 (fi Frar u f’Ottubru) u fl-2006.

(55) Fl-aħħar ta’ l-2003, f’Settembru 2005 u fil-bidu ta’ l-2006 t-TB bidlet l-istrateġija tar-ristrutturazzjoni. L-2005 IBP biddel b’mod ċar l-istrateġija billi naqqas l-attività tat-TB fit-tubi ta’ l-azzar miksija bl-ALU u fit-tubi magħmula mill-kromju ta’ l-azzar. Minħabba f’hekk il-ħaddiema naqsu għal 267 ruħ. L-IBP aġġornat apparentement jimponi lit-TB sabiex twaqqaf il-produzzjoni ta’ tubi wweldjati u llegati li ma jħallux profitt. Waqqfet ukoll il-produzzjoni tat-tubi wweldjati mil-linja tal-HR.

(56) Barraminhekk, kif indikat mill-Polonja fl-ittra ta’ l-14 ta’ Frar 2006 t-TB mill-2006 mmirat sabiex fl-2007 ttemm il-proċess tagħha tal-produzzjoni u xtaqet tibqa’ biss bħala kumpanija ta’ ġestjoni. Minflok, it-TB ser twaqqaf kumpanija ġdida bl-intenzjoni li toħloq kumpanija Pollakka soda li tispeċjalizza fil-produzzjoni ta’ l-aluminju u l-pajpijiet tal-kromju għall-industrija tal-karozzi. Għal dan il-għan kellha tagħmel “ristrutturazzjoni kontinwa ta’ l-assi u l-finanzi tat-TB […] li tipprekludi l-istabbilizzazzjoni finanzjarja, il-ħlas ta’ l-arretrati tal-baġit u l-kisba ta’ krediti li jagħtu aċċess għal sorsi irħas ta’ ffinanzjar (30)”. Kellha tuża l-linji tal-welding W-4 u W-2, permezz ta’ kiri filwaqt li l-ħaddiema kollha ġew ittrasferiti lejha (bl-eċċezzjoni ta’ ftit ħaddiema li baqgħu jħaddmu t-TB). L-infrastruttura neċessarja apparentement inbiegħet mill-assi tat-TB. Il-magni tal-welding li kien fadal kellhom jinbiegħu għal raġunijiet ta’ ristrutturazzjoni ta’ l-assi. Minħabba li l-produzzjoni kienet ser tieqaf sa l-aħħar ta’ l-2006 l-Kummissjoni kkonkludiet li l-istrateġija l-ġdida ta’ ristrutturazzjoni implikat l-għeluq de facto tat-TB.

(57) Sadanittant, it-TB iddikjarat ruħha falluta fil-15 ta’ Settembru 2006. Il-Grupp TB fallut għandu l-permess ikompli l-attività ekonomika. L-attività l-ġdida tat-TB issa hija l-kiri ta’ l-assi lis-sussidjarji tagħha. L-amministratur tal-falliment qiegħed jippjana li jbigħ partijiet organizzati mill-kumpanija u jkompli jikri l-assi sakemm jinbiegħu.

f. Ristrutturazzjoni korporattiva

(58) It-TB irristrutturat il-grupp u neħħiet iż-żewġ negozji bi qligħ li kellha, il-produzzjoni ta’ l-irkiekel fl-HB u n-negozju tal-pajpijiet tal-kromju u l-aluminju fil-BA (ara punt 14).

(59) In-negozju ta’ l-irkiekel tat-TB ma tqiesx bħala parti min-negozji ewlenin tat-TB. Fl-2002, l-IBP indikat li ma għandhomx isiru iżjed investimenti fl-HB iżda għandha titneħħa.

(60) F’Diċembru 2004 l-HB instab li kellha kapital inizjali ta’ PLN 100 000. Il-valur kien ipproċessat u miżjud għal PLN 14 911 600 b’injezzjoni ta’ l-assi fis-17 ta’ Jannar 2005 b’valur ta’ PLN 3 330 900, ta’ kapital fi Frar/Marzu 2005 b’valur ta’ 3 850 000, injezzjoni ta’ kapital oħra f’Novembru 2005 b’valur ta’ PLN 1 830 700 u b’assi intanġibbli fit-13 ta’ Lulju 2006 b’valur ta’ PLN 5 800 000.

(61) Il-valur sħiħ ta’ l-HB kien stmat għal PLN 38 miljun skond l-hekk imsejjaħ mudell Żvizzeru. Għalhekk il-valur tas-suq huwa ferm ogħla mill-valur ta’ l-ishma ta’ PLN 14.9 miljun. Infatti l-HB qiegħda tagħmel il-qligħ. Ma għandhiex dejn li għadda ż-żmien minn fuqu ma’ istituzzjonijiet pubbliċi. F’Ġunju/Lulju 2005 l-HB xtrat xi artijiet u makkinarju mingħand it-TB għal PLN 9 450 013, li kien stmat li kellhom valur ta’ PLN 10 430 194. Il-pleġġijiet fuq l-assi baqgħu u l-HB abbażi tal-liġi Pollakka (Artikolu 112 ta’ l-att dwar it-taxxa) ġiet debitur b’mod konġunt mat-TB għal xi klejms tat-TB vis-à-vis z-ZUS.

(62) Fl-2005 l-BA ġiet megħjuna sabiex tirċievi n-negozju tal-pajpijiet tal-kromu u l-aluminju. B’riżultat ta’ hekk, il-ħaddiema tat-TB kienu trasferiti lejn il-BA u f’Lulju 2006 saret injezzjoni kapitali ta’ PLN 1 550 000. Barraminhekk, il-BA tikri l-assi produttivi għan-negozju tal-pajpijiet ta’ l-egżost tal-karozzi mit-TB (inklużi l-linji tal-welding W2, W4 u linja oħra). It-tul tal-kirja huwa indeterminat u l-BA tħallas PLN 258 000 għal kull xahar + il-VAT. Għalhekk, skond dawn il-fatti l-BA qiegħda tibbenefika mill-investimenti li saru f’dawn l-assi. Infatti s-seba’ rapport Pollakk jikkonferma li t-TB ittrasferiet 20 elf tunnellata tal-kapaċità lill-BA (31).

(63) Fi Frar 2004, l-EF iffirmat kuntratt ta’ servizz mat-TB. Il-pleġis fuq l-ishma ta’ l-HB u l-BA kienu rreġistrati sabiex jiżguraw il-konformità mal-kuntratt. Għalhekk, l-EF saret l-ikbar kreditur tat-TB. Minħabba li l-EF kienet biss azzjonista tal-GFR, il-klejms tagħha ma kinux ikkunsidrati bħala investiment ta’ kapital fit-TB.

(64) Preżentement it-TB hija s-sid ta’ 51.2 % ta’ l-ishma tal-BA. L-ishma l-oħra ttieħdu mill-EF waqt l-infurzar tat-talba ta’ l-20 ta’ Lulju 2006 bħala tpattija għad-dejn. It-tpattija għad-dejn saret b’valur nominali ta’ l-ishma ta’ PLN 7.2 miljun.

(65) Bħala kreditur l-EF talbet ukoll lill-amministratur sabiex jeskludi mill-falliment 48.8 % ta’ l-ishma tal-HB. Din l-applikazzjoni madankollu ġiet irrifjutata mill-imħallef f’Settembru 2006.

III. RAĠUNIJIET GĦALL-FTUĦ

(66) Fid-deċiżjoni tal-ftuħ il-Kummissjoni kkonkludiet li r-ristrutturazzjoni tat-TB ma kinitx konformi mal-Protokoll Nru 8 u qajmet tliet punti: (a) Bil-ħsieb li l-pjan ta’ ristrutturazzjoni ma jkunx implimentat, id-deċiżjoni fittxet li tinvestiga jekk kienx hemm użu ħażin ta’ l-għajnuna. (b) Jekk l-infurzar tad-dejn pubbliku pendenti ma jsirx, dan jista’ jfisser għajnuna mill-Istat skond it-tifsira ta’ l-Artikolu 87 (1) tat-Trattat tal-KE. (ċ) Jekk is-sapport addizzjonali baġitarju ngħata għar-ristrutturazzjoni ta’ l-impjiegi wara l-2003, aktarx jikkostitwixxi għajnuna mill-Istat skond l-Artikolu 87 (1) KE.

(67) Il-Kummissjoni indikat li ser tikkunsidra lill-grupp kollu bħala benefiċjarju.

IV. KUMMENTI MILL-POLONJA

(68) L-awtoritajiet Pollakki l-ewwel ma lmentaw kien fuq l-użu ħażin ta’ l-għajnuna għar-ristrutturazzjoni. Il-Polonja saħqet li l-għajnuna ma kinitx kollha kemm hi għajnuna għar-ristrutturazzjoni. (a) Dan l-ewwel ma jikkonċerna hija l-għajnuna ddedikata għar-R&Ż bejn l-2002 u l-2003. It-TB użat l-għajnuna ewlenija li ngħatat skond il-pjan ta’ ristrutturazzjoni għar-R&Ż. Il-Polonja assigurat li l-għajnuna ntużat ukoll għar-R&Ż. Il-Polonja pprovdiet l-informazzjoni għal dak li jirrigwarda l-Ordni tal-President tal-Kumitat tar-Riċerka Xjentifika tat-30 ta’ Novembru 2001 skond il-kriterji u l-metodi wżati sabiex jingħataw u jiġu kkalkulati r-riżorsi finanzjarji allokati għax-xjenza fil-baġit ta’ l-istat. Għalhekk, ir-R&Ż ġie osservat abbażi tal-fatturi sottomessi kif ukoll skond rapporti annwali detaljati li ma jindikawx li l-għajnuna ntużat ħażin. (b) Barraminhekk l-għajnuna għax-xogħol mogħtija qabel l-2004 kienet kompatibbli ma’ l-għajnuna minħabba li l-approvazzjoni kienet marbuta ma’ fatturi oħra fin-negozjati ta’ l-adeżjoni. L-awtoritajiet Pollakki madankollu ma qalux li l-għajnuna kienet kompatibbli fuq raġunijiet oħra minbarra dawk tar-ristrutturazzjoni. (ċ) Barraminhekk, il-Polonja saħqet li ftit mill-għajnuna mogħtija qabel l-2002 intużat għar-R&Ż, il-protezzjoni ta’ l-ambjent u t-taħriġ u ntefqet kif kien maħsub.

(69) It-tieni, l-awtoritajiet Pollakki taw spjegazzjoni mill-kredituri istituzzjonali rilevanti, iz-ZUS, il-muniċipalità ta’ Sosnowiec u l-PFRON dwar l-azzjonijiet ta’ infurzar tagħhom, sabiex juru li huma ġabu ruħhom bħala kredituri privati. (a) Iz-ZUS matul l-azzjoni ta’ infurzar ħadet il-kotba u t-talbiet tal-kumpanija u rnexxielha tinforza PLN 2.3 miljun fl-2005. B’żieda ma’ dan iz-ZUS kellha ipoteka fuq il-proprjetà tat-TB b’valur li jaqbeż il-PLN 25 miljun u ħadet pleġġ fiskali fuq l-assi tal-kumpanija, li jammonta għal PLN 12.2 miljun. Skond iz-ZUS madankollu, ma kienx hemm bażi sabiex jiġi konkluż li, f’każ li t-TB tiġi ddikjarata falluta proporzjon ogħla tal-klejms tagħha ser jiġu ssetiljati f’każ ta’ proċedimenti ta’ infurzar intensifikati kontra t-TB. Minflok, aktarx li l-prezz tal-bejgħ miksub kien ser ikun drammatikament inqas mill-ħafna responsabbiltajiet legali assikurati bi pleġġ. B’żieda ma’ dan, il-maġġoranza ta’ l-ipoteki sfurzati li kienu qegħdin itellfu l-assi tat-TB li kienu saru bil-ħsieb li z-ZUS titmexxa minn kredituri oħrajn f’każ li l-proprjetà tinbiegħ fil-kuntest tal-proċeduri tal-falliment, ikollhom prijorità għall-ftehim fuq il-klejms eżistenti. (b) Il-muniċipalità ta’ Sosnowiec mexxiet proċeduri ta’ infurzar billi ssekwestrat il-kontijiet tal-bank (id-dħul issekwestrat jammonta għal PLN 1.7 miljun) u l-klejms tal-kiri (id-dħul jammonta għal PLN 0.5 miljun). It-talbiet muniċipali kienu assigurati wkoll permezz tar-reġistrazzjoni ta’ ipoteki sfurzati għall-ammont totali ta’ PLN 3.2 miljun u l-interessi. (ċ) Il-PFRON informat li anki hi mexxiet proċeduri ta’ infurzar kontra t-TB, fl-2005 billi ħarġet 6 titli ta’ infurzar li wasslu għal xi pagamenti f’Lulju 2006.

(70) It-tielet, il-Polonja wieġbet għad-dubji tal-Kummissjoni Ewropea dwar ir-ristrutturazzjoni fl-impjiegi wara l-2003. Il-Polonja spjegat li l-Att dwar l-Industrija tal-Ħadid u l-Azzar (Ristrutturazzjoni) ta’ l-24 ta’ Awissu 2001 inbidel f’Diċembru 2003 u għalissa l-għajnuna kienet intiza biss biex tgħin lill-ħaddiema mingħajr impjieg, bil-ħaddiema ta’ l-azzar jintużaw biss bħala intermedjarji sabiex jittrasferixxu l-fondi (ara punt 20).

(71) Fl-aħħarnett, l-awtoritajiet Pollakki huma tal-fehma li s-sussidjarji tat-TB jistgħu jinżammu responsabbli jekk ibbenefikaw mill-għajnuna. L-awtoritajiet jisħqu wkoll li l-injezzjoni tal-kapital u l-assi saru kif suppost. B’żieda ma’ dan, l-awtoritajiet Pollakki infurmaw li l-HB mhix produttur ta’ l-azzar u għaldaqstant mhix suġġetta għall-Protokoll Nru 8.

V. L-ASSESSMENT TA’ L-GĦAJNUNA

1. Il-liġi applikabbli

(72) Punt 1 tal-Protokoll Nru 8 jipprovdi li “mingħajr preġudizzju għall-Artikoli 87 u 88 tat-Trattat tal-KE, l-għajnuna mill-Istat mogħtija mill-Polonja għal skopijiet ta’ ristrutturazzjoni ta’ partijiet speċifiċi ta’ l-industrija ta’ l-azzar Pollakka għandha titqies kompatibbli mas-suq komuni” jekk, inter alia, jintlaħqu l-kundizzjonijiet stipulati fil-Protokoll.

(73) Il-perjodu żejjed mogħti għar-ristrutturazzjoni ta’ l-għajnuna lill-industrija ta’ l-azzar Pollakka skond il-Ftehim Ewropew kien estiż mill-Kunsill sa l-adeżjoni tal-Polonja fl-UE. Dan l-arranġament kien imsemmi fil-Protokoll Nru 8 bħala parti mill-adeżjoni tal-Polonja fl-Unjoni Ewropea. Sabiex jintlaħaq dan l-għan, huwa jkopri żmien li jestendi minn qabel sa wara l-adeżjoni. B’mod aktar preċiż, jawtorizza ammont limitat ta’ għajnuna għar-ristrutturazzjoni għas-snin mill-1997 sa l-2003 u ma jippermettix iżjed għajnuna mill-Istat għal skopijiet ta’ ristrutturazzjoni lill-industrija ta’ l-azzar Pollakka bejn l-1997 u l-2006. Għal din ir-raġuni, dan huwa differenti ferm minn dispożizzjonijiet oħra tat-Tratatt ta’ l-Adeżjoni bħalma huma l-mekkaniżmi interim ta’ Anness IV (il-“proċedura ta’ l-għajnuna eżistenti”), li jikkonċernaw biss l-għajnuna mill-Istat mogħtija qabel l-adeżjoni u jibqgħu “xorta waħda applikabbli wara” d-data ta’ l-adeżjoni. Protokoll Nru 8 jista’ għaldaqstant jitqies bħala lex specialis li, għall-materji li jkopri, jieħu post kull dispożizzjoni oħra fl-Att ta’ l-Adeżjoni (32).

(74) Il-Kummissjoni tinnota wkoll li l-iskop tal-PNR Pollakk u tal-Protokoll Nru 8 mhuwiex limitat għall-Anness 1 tat-Tratatt tal-KEFA. Minflok, il-Protokoll Nru 8 jkopri wkoll ċerti setturi ta’ l-azzar mhux koperti mit-Tratatt tal-KEFA (33), b’mod partikolari t-tubi wesgħin u wweldjati. Dan huwa konformi mad-definizzjoni ta’ l-azzar skond ir-regoli dwar l-għajnuna mill-Istat tal-KE (34), li kienu fis-seħħ meta daħal fis-seħħ il-Protokoll Nru 8. Fuq kollox, din timxi fuq l-iskop tal-PNR, li l-Protokoll Nru 8 jimplimenta. Infatti, nofs il-benefiċjarji skond il-PNR finali huma produtturi tat-tubi, fosthom Huta Andrzej S.A. falluta, Huta Batory S.A. falluta, Huta Pokój, sussidjarja ta’ Mittal Steel Poland (dik li qabel kienet PHS) u t-TB. Għaldaqstant, il-Protokoll Nru 8 japplika wkoll għall-produtturi tat-tubi, b’mod partikolari għat-TB.

(75) Konsegwentement, filwaqt li l-Artikoli 87 u 88 KE normalment ma japplikawx għall-għajnuna mogħtija qabel l-adeżjoni u ma japplikawx wara l-adeżjoni, id-dispożizzjonijiet tal-Protokoll Nru 8 estendew il-monitoraġġ ta’ l-għajnuna mill-Istat skond it-Trattat tal-KE għal kwalunkwe għajnuna mogħtija għar-ristrutturazzjoni ta’ l-industrija ta’ l-azzar Pollakka bejn l-1997 u l-2006.

(76) Id-deċiżjoni tista’ tittieħed wara l-adeżjoni tal-Polonja skond l-Artikolu 88 (2) KE għaliex, fl-assenza ta’ dispożizzjonijiet speċifiċi fil-Protokoll Nru 8, ir-regoli u l-prinċipji normali għandhom japplikaw. Konsegwentement ir-Regolament tal-Kunisll (KE) Nru 659/1999 tat-22 ta’ Marzu 1999 li jfassal regoli dettaljati għall-applikazzjoni ta’ l-Artikolu 93 (minn issa ’l quddiem “ir-regolament proċedurali”) (35) għandu japplika.

2. L-eżistenza ta’ l-għajnuna

(77) Skond l-Artikolu 87(1) KE, l-għajnuna mill-Istat hija kwalunkwe għajnuna mogħtija minn Stat Membru permezz tar-riżorsi ta’ l-istat f’kull forma li tista’ tgħawweġ, jew thedded li tgħawweġ il-kompetizzjoni billi tiffavorixxi ċerti impriżi, b’tali mod li taffettwa l-kummerċ bejn l-Istati Membri, u għaldaqstant mhix kompatibbli mas-suq komuni.

(78) Il-Polonja kienet awtorizzata mill-Protokoll Nru 8 sabiex tagħti l-għajnuna għar-ristrutturazzjoni tat-TB sabiex timplimenta l-pjan ta’ ristrutturazzjoni.

(79) Madankollu, l-għoti ta’ l-għajnuna kien limitat għal perjodu ta’ żmien li skada fl-aħħar ta’ l-2003. Wara din id-data, il-Polonja ma kinitx iżjed awtorizzata tagħti l-għajnuna għar-ristrutturazzjoni skond il-Protokoll Nru 8. Kwalunkwe għajnuna mbagħad tmur kontra l-Punt 18(ċ) tal-Protokoll Nru 8 li jipprojbixxi kwalunkwe għoti ta’ għajnuna addizzjonali mill-Istat lill-industrija ta’ l-azzar u b’mod partikolari lill-kumpaniji benefiċjarji.

(80) Mingħajr preġudizzju għal dan, l-awtoritajiet Pollakki komplew jagħtu jew itawlu l-krediti pendenti lit-TB wara l-2003 li għandha titqies bħala għajnuna mill-Istat skond l-Artikolu 87(1) KE.

(81) Il-Kummissjoni tfakkar li l-Artikolu 87(1) KE jkopri interventi li, fil-forom varji tagħhom, itaffu l-ispejjeż li huma normalment inklużi fil-baġit ta’ impriża u li, mingħajr ma jkunu sussidji fis-sens tal-kelma, huma simili fil-karattru u għandhom l-istess effett. Dan ġie kkonfermat f’każijiet fejn korp pubbliku fl-irwol ta’ kreditu pubbliku responsabbli mill-ġbir tal-kontribuzzjonijiet tas-sigurtà soċjali jittollera pagamenti tard jew mhux imħallsa ta’ tali kontribuzzjonijiet, minħabba li l-pożizzjoni tagħha tagħti lill-impriża vantaġġ kummerċjali sinfikanti billi ttaffi l-piż normalment assoċjat mas-sistema tas-sigurtà soċjali (36) Minflok il-permess ta’ pagamenti tard il-kreditur pubbliku seta’ talab ħlas immedjat ta’ l-ammont totali tad-djun, jekk meħtieġ billi jdawwar l-ipoteka favurih (37).

(82) Sabiex tistabbilixxi li hemm vantaġġ li jista’ jiġi kklassifikat bħala għajnuna mill-Istat skond l-Artikolu 87(1) KE, il-Kummissjoni jeħtieġ li turi li l-awtoritajiet pubbliċi mxew b’mod differenti fl-istess sitwazzjoni vis-à-vis d-debitur tiegħu (38).

(83) Bħala riċerka preliminari, il-Kummissjoni tinnota li l-eżistenza nnifisha ta’ l-għajnuna preliminari lill-kumpanija sserraħ fuq il-bażi tal-każistika tal-Qrati Ewropej sabiex tħares lejn il-każ mill-perspettiva tal-kreditur privat ipotetiku, minħabba li tali kreditur ipotetiku ma jkunx ittollera l-maħfra tad-dejn, inkella din ma kinitx ser tkun għajnuna (39). Dan huwa partikolarment reali fix-xenarju tar-ristrutturazzjoni, fejn iż-żewġ miżuri jaqgħu fil-perjodu tar-ristrutturazzjoni.

(84) Barraminhekk, in-nuqqas ta’ pjan aġġornat ta’ ristrutturazzjoni jipprevjeni l-assessment ta’ kreditur privat ipotetiku. Għal darba oħra nsibu każistika li meta kkunsidrat il-posponiment ta’ ftehim mill-perspettiva ta’ l-investitur fl-ekonomija tas-suq, tali investitur ħtieġ pjan sħiħ ta’ ristrutturazzjoni oriġinali. L-ebda kreditur privat jew investitur ma hu ser jaċċetta ristrutturazzjoni mingħajr pjan (40), bħalma kien il-każ preżenti.

(85) Barraminhekk, anki skond pjan ta’ ristrutturazzjoni ipotetiku, l-ebda kreditur privat ipotetiku ma seta’ daħal fi ftehim ta’ ristrutturazzjoni addizzjonali.

(86) Il-Kummissjoni ma tiddubitax li n-nuqqas ta’ infurzar ta’ partijiet mid-djun pubbliċi pendenti, li kienu eliġibbli sabiex jinħafru skond l-IBP/PNR, kienu ġġustifikati għal ċertu perjodu ta’ żmien skond il-mekkaniżmu msemmi fl-Att tat-30/08/2002. Fil-fatt l-infurzar tar-responsabbiltajiet legali suġġetti għar-ristrutturazzjoni skond l-Att tat-30/08/2002 kien ipprojbit sakemm jitlestew il-proċeduri ta’ ristrutturazzjoni jew jitwaqqfu l-proċeduri għal raġunijiet imsemmija fl-Att. Barraminhekk, il-Kummissjoni tinnota wkoll li anki fir-rigward tad-djun addizzjonali, li ma kinux suġġetti għal skeda mill-ġdid, il-kredituri setgħu komplew fuq it-titjib tas-sitwazzjoni finanzjarja tat-TB billi jsegwu l-kanċellazzjonijiet tad-dejn ippjanati, u setgħu kellhom raġunijiet għas-sospensjoni ta’ l-infurzar tad-dejn sakemm l-għajnuna skond l-Att tat-30/08/2002 tingħata.

(87) Madankollu, huwa evidenti li r-ristrutturazzjoni skond l-Att tat-30/08/2002 falliet, minn banda minħabba li ma segwewx il-Protokoll Nru 8 kif mixtieq fil-fehma negattiva ta’ l-OCCP (l-ewwel wieħed tas-6 ta’ Frar 2004), u mill-banda l-oħra minħabba l-problemi finanzjarji tal-kumpanija li żammet lit-TB milli żżomm mal-kundizzjonijiet skond il-liġi nazzjonali. Il-Kummissjoni tikkunsidra li tali falliment bilfors li wasal għand il-kredituri pubbliċi ewlenin bħalma huma z-ZUS, il-muniċipalità u l-uffiċċju tat-taxxa, għaliex dawn kolha kienu involuti fir-ristrutturazzjoni tad-dejn oriġinali. Il-PFRON kellhom jiġu infurmati wkoll bil-fehma ta’ l-OCCP dwar id-dejn tat-TB mal-PFRON.

(88) Minn mindu falla l-ftehim preċedenti dwar ir-ristrutturazzjoni, wieħed jistenna attenzjoni speċjali minn kwalunkwe kreditur privat, li josserva bir-reqqa kollha s-sitwazzjoni ekonomika tad-debitur tiegħu (41). Għalhekk, konsiderazzjoni kompetenti tal-vantaġġ għall-posponiment tad-dejn tkun uriet li l-potenzjal ta’ rkupru ma jkunx qabeż id-dħul assikurat f’każ ta’ likwidazzjoni ta’ l-azjenda (42). Infatti, ftehim ta’ ħlas mill-ġdid ikun jeħtieġ li r-ristrutturazzjoni twassal lill-kumpanija sabiex tkun vijabbli, bis-somom pendenti ma jiżdidux ħalli l-kreditur jista’ jserraħ fuq l-irkupru tal-kreditu fi żmien adattat.

(89) Fil-każ tat-TB, ir-ritorn lejn il-vijabilità fl-aħħar ta’ l-2004 kien dubjuż, minħabba li l-kumpanija matul l-2003 u l-2004 kellha marġni operattiv negattiv kif indikat f’punti minn 49 sa 51. It-ternover qatt ma rnexxielu jkopri l-ispejjeż. Barraminhekk, it-TB lanqas approfittat ruħha mill-hausse fis-settur ta’ l-azzar fl-2004. Għalhekk, l-indikazzjonijiet kollha għal dak li jirrigwarda l-prospetti ta’ vijabilità tat-TB kienu negattivi.

(90) Barraminhekk, minħabba li t-TB tilfet il-creditworthiness tagħha, id-djun kienu telgħin b’mod kostanti. Minn Novembru 2004, it-TB minkejja li kienet qiegħda tiġi ristrutturata ma kinitx kapaċi tħallas iktar id-djun kurrenti. Għalhekk, id-dejn tal-passat ma setax ikun irkuprat skond kull ipotesi tar-ristrutturazzjoni tad-dejn.

(91) Minħabba li l-kredituri pubbliċi, i.e. il-muniċipalità, iz-ZUS, il-PFRON u l-uffiċċju tat-taxxa kollha kellhom fil-pussess tagħhom sigurtajiet tajba, kellhom ċans tajjeb li jittrasformawhom fi flus kontanti u proċeduri kollettivi ta’ insolvenza skond il-liġi Pollakka ta’ l-insolvenza. Il-Kummissjoni ma tistax taċċetta l-argument taz-ZUS li ma kellhiex sigurtajiet tajbin, minħabba li l-informazzjoni pprovduta mill-awtoritajiet Pollakki tindika li, anki jekk mhux kollha, parti sostanzjali tal-pleġis kienu ta’ kwalità għolja (ara punt 40). B’riżultat tad-deterjorament ta’ l-assi tal-kumpanija, l-użu ta’ dawn is-sigurtajiet deher iżjed ekonomikament sensibbli mir-ristrutturazzjoni (43).

(92) Barraminhekk, anki kieku ristrutturazzjoni ipotetika pproponiet xi ristrutturazzjoni ipotetika ta’ l-assi, tali proposta ma kellhiex tnaqqas mill-interess tal-kreditur pubbliku sabiex jaċċetta r-ristrutturazzjoni. Dan minħabba li l-assi kollha ta’ azjenda midjuna bħat-TB huma normalment ippleġġjati u rarament jipprovdu kwalunkwe ritorn jekk qatt xi darba jinbiegħu. Fil-fatt, minkejja li l-kumpanija ħabbret ristrutturazzjoni ta’ l-assi f’divesi okkażjonijiet fl-2005, ma kinitx kapaċi tikseb iżjed minn PLN 5 miljun fi flus kontanti mill-bejgħ ta’ l-assi.

(93) Il-Kummissjoni tifhem li t-TB fl-2004 u wara ppruvat tħallas lura parti mid-dejn iżda nnotat li dan bilkemm kien ilaħħaq l-ammont ta’ l-interessi (ara l-effett tal-PLN 5 miljuni mħallsa fl-2004 fit-tabella f’punt 34).

(94) Fl-aħħarnett, għal raġunijiet ta’ kompletezza, għandu jiġi nnutat li l-pjan ta’ Settembru 2005 ma kienx pjan siewi għal kwalunkwe skedar mill-ġdid ieħor. Minħabba li l-kumpanija kienet ser tfalli, huwa ċar li ma kinux ser jiġu iżjed profitti mill-operazzjoni tal-kumpanija u l-likwidazzjoni biss ser tkun is-soluzzjoni. Infatti, il-pjan jindika li z-ZUS issa bilkemm jista’ jrodd parti mill-pagament. Il-pagament ta’ dan ried jiġi mir-ristrutturazzjoni ta’ l-assi b’valur ta’ PLN 20 miljun sa l-aħħar ta’ l-2005, li ma dehritx reali fid-dawl tar-raġunijiet imsemmija fil-paragrafu preċedenti. Il-pagamenti ta’ kull xahar proposti wara l-2005 ta’ PLN 100 000 suġġetti għall-kapaċità tat-TB biex tħallas, ma kinux fejjieda minħabba li t-TB ma kinitx qiegħda topera iżjed.

(95) Minflok, fl-2005 IBP t-TB saħansitra ammettiet li fil-bejgħ ta’ l-assi lill-BA hija rat l-unika possibilità li tassigura vijabilità. Dan kien ser jaffettwa mhux biss il-bejgħ ta’ l-uniku negozju bi qligħ (BA) iżda wkoll id-destin tat-TB, i.e. il-likwidazzjoni tagħha.

(96) Fil-qosor, il-Kummissjoni hija ta’ l-idea li kwalunkwe kreditur privat ipotetiku kien jippreferi l-infurzar tal-klejms sa l-aħħar ta’ l-2004. F’dan iż-żmien deher ċar li t-TB ma kinitx kapaċi tonora l-ftehim miftiehem qabel, u ma kinitx ser tħallas ir-responsabbiltajiet legali iktar, u lanqas pjan aġġornat ma kien hemm biex il-kumpanija tqum fuq saqajha.

(97) Għalhekk, il-Polonja tħalliet barra milli tinforza PLN 20.761 miljun (20.267 miljun kienu indikati fir-raba’ rapport Pollakk dwar ir-ristrutturazzjoni, aktar tard irrettifikat mill-Polonja). Dan jikkostitwixxi għajnuna operattiva għall-azjenda sabiex tkompi n-negozju mhux effiċjenti tagħha u għalhekk huwa vantaġġ mogħti mir-riżorsi ta’ l-istat li jhedded il-kompetizzjoni ħielsa bejn l-Istati Membri, u għalhekk huwa inkompatibbli mas-suq komuni fis-sens ta’ l-Artikolu 87 KE.

(98) Sabiex jiġi kkwantifikat l-ammont ta’ għajnuna, l-effett ipotetiku tan-nuqqas ta’ infurzar tad-dejn irid jiġi simulat. Sabiex kreditur privat ikun jista’ jinforza t-talba fiż-żmien mixtieq, il-vantaġġ li l-azjenda tikseb min-nuqqas ta’ infurzar huwa l-ammont totali tat-talba, li ma tridx tħallas lura. Fi kliem ieħor, l-azjenda għandha għad-dispożizzjoni tagħha ammont li, minħabba s-sitwazzjoni finanzjarja, mhix ser tkun tista’ tikseb fis-suq. B’mod partikolari, kieku l-Istat inforza t-talba tieghu, l-azjenda ma kinitx ser tkun kapaċi tħallas l-ammont dovut u aktarx kienet tfalli. In-nuqqas ta’ azzjoni għandu l-istess effett bħall-għoti ta’ l-ammont sħiħ mhux infurzat lill-benefiċjarju (44). Għalhekk il-vantaġġ miksub huwa dwar PLN 20.761 miljun miksuba fl-1 ta’ Jannar 2005. Madankollu, minħabba li l-operatur tas-suq ekonomiku kien inforza d-dejn oriġinali, id-dejn ipotetikament ma għandux jeżisti iżjed u għalhekk ma jingħaddx darbtejn.

(99) Għal dak li jirrigwarda l-fondi baġitarji indikati għar-ristrutturazzjoni ta’ l-impjiegi u mogħtija wara l-2004, id-dubji tal-Kummissjoni naqsu. Tabilħaqq ma jistgħux jiġu kkunsidrati bħala għajnuna mill-Istat, għax l-awtoritajiet Pollakki ċċaraw li huma responsabbli biss mill-ġid tal-ħaddiem mingħajr xogħol, li la jista’ jiġi kkunsidrat bħala impriża u lanqas jistgħu l-pagamenti jingħataw lil min iħaddem għax dawn ingħataw wara li l-ħaddiema tilfu l-impjieg mingħajr mitigazzjoni ta’ kwalunkwe kastigi li l-kumpanija inkella kien ikollha ġġorr.

3. L-użu ħażin ta’ l-għajnuna

(100) Punt 18(a) tal-Protokoll Nru 8 jagħti lill-Kummissjoni l-poteri li “tieħu l-passi xierqa biex titlob lil kwalunkwe kumpanija kkonċernata tirrimborża kull għajnuna mogħtija bi ksur tal-kundizzjonijiet imsemmija f’dan il-Protokoll […] jekk il-monitoraġġ tar-ristrutturazzjoni juri li l-obbligi għall-arranġamenti tranżizzjonali f’dan il-Protokoll ma twettqux”.

(101) Il-Kummissjoni tosserva li t-TB għadha ma implimentatx b’mod sħiħ il-pjan ta’ ristrutturazzjoni kif stipulat f’punt 9 tal-Protokoll Nru 8 u kkontribwiet permezz ta’ l-imġiba tagħha ma’ miżuri varji, indikati hawn fuq f’punt 56. Il-Polonja ma kkontestax dan.

(102) Barraminhekk, it-TB ma laħqitx diversi punti msemmija f’punt 9 tal-Protokoll Nru 8: (a) It-TB ma kinitx kapaċi tikseb appoġġ finanzjarju mill-kredituri u l-istituzzjonijiet finanzjarji lokali kif stipulat f’punt 9 (ċ) tal-Protokoll Nru 8. (b) It-TB naqqset parzjalment l-ispejjeż kif stipulat f’punt 9(ċ) tal-Protokoll Nru 8. Il-konsulent ikkonferma li dan l-obbligu ntlaħaq b’mod parzjali biss (45). (ċ) It-TB implimentat ir-ristrutturazzjoni fl-impjiegi b’mod parzjali biss minħabba l-programm ta’ ffrankar. L-impjiegi tnaqqsu minn 550 għal 294 grazzi biss għall-għeluq tad-dipartiment ta’ l-irkiekel u mhux minħabba t-tnaqqis fin-negozju prinċipali (46). (d) It-TB ma kinitx kapaċi ttejjeb l-effiċjenza u l-effettività tat-tmexxija tan-negozju kif stipulat fit-tieni inċiż ta’ punt 9(a) tal-Protokoll Nru 8. Infatti, il-bord tat-tmexxija tat-TB inbidel diversi drabi mill-2002 ’l hawn.

(103) Għalhekk, it-TB ma segwietx il-kundizzjonijiet imsemmija fil-Protokoll Nru 8 u ma implimentatx sew l-IBP tagħha, l-għajnuna għar-ristrutturazzjoni ma ntużatx tajjeb u trid tingħata lura.

4. Il-kompatibilità ta’ l-għajnuna

a. Skond il-PNR bejn l-1997 u l-2003

(104) Fid-deċiżjoni tal-ftuħ, il-Kummissjoni indikat li raġunijiet oħra ta’ kompatibilità jistgħu jegħlbu l-fatt li l-għajnuna għar-ristrutturazzjoni ma ntużatx kif suppost skond il-pjan ta’ ristrutturazzjoni. Għalhekk il-Kummissjoni osservat li skond il-PNR ma ngħatatx biss għajnuna għar-ristrutturazzjoni iżda ngħataw ukoll tipi oħra ta’ għajnuna mill-Istat. Il-falliment tar-ristrutturazzjoni għalhekk mhux bilfors ifisser li dawn l-għajnuniet kollha ma ntużawx sew (47), jekk tista’ tkun ippruvata kompatibbli skond regoli oħra ta’ l-għajnuna mill-Istat (48).

(105) Il-Kummissjoni tgħarraf li sat-23 ta’ Lulju 2002 ir-regoli ta’ l-għajnuna mill-Istat għas-settur ta’ l-azzar kienu miġbura fid-Deċiżjoni tal-Kummissjoni Nru 2496/96/KEFA tat-18 ta’ Diċembru 1996 li tistabbilixxi r-regoli Komunitarji għall-għajnuna mill-Istat lill-industrija ta’ l-azzar (49) (minn issa ’l quddiem “il-kodiċi ta’ l-għajnuna ta’ l-azzar”) (50). Skond il-prattika tal-Kummissjoni taħt il-Protokoll Nru 8, fil-prinċipju, miżuri ta’ għajnuna mogħtija skond qafas ieħor bħall-qafas tar-R&Ż, jistgħu jkunu kompatibbli jekk il-Kummissjoni ma jkollhiex dubji serji fuq il-kompatibilità tal-miżuri skond l-Anness IV(3)(2) tat-Tratatt ta’ l-Adeżjoni (51).

(106) L-ewwelnett, l-Artikolu 2 tal-Kodiċi għall-Għajnuna ta’ l-Azzar jawtorizza għajnuna mill-Istat li tkun kompatibbli mal-qafas tal-KE fuq ir-R&Ż. Is-sussidji tar-R&Ż fil-kuntest tal-PNR ingħataw mill-KBN u kienu koperti mill-Programm tal-President tal-KBN fuq il-kriterji ta’ l-għoti ta’ appoġġ finanzjarju lix-xjenza datat 30 ta’ Novembru 2001, li kien aċċettat mill-Kummissjoni bħala għajnuna eżistenti skond il-Miżura PL 6 ta’ l-Anness IV tat-Tratatt ta’ l-Adeżjoni. Il-PNR identifika r-“riżorsi tal-KBN” bħala “strumenti ta’ għajnuna awtorizzata mill-Istat fil-forma ta’ sussidji għar-R&Ż”, li tiddistingwi b’mod ċar mill-“istrumenti ta’ ristrutturazzjoni” (52). Dan il-PNR kien evalwat mill-Kummissjoni u approvat b’deċiżjoni tal-Kunsill f’Lulju 2003. Il-Kummissjoni għalhekk tesprimi l-fehma biex ma tqajjimx oġġezzjonijiet għall-għajnuna tal-KBN bejn l-1997 u l-2003 skond l-Anness IV tat-Tratatt ta’ l-Adeżjoni u għalhekk tikkonsidra din l-għajnuna bħala kompatibbli ma’ l-għajnuna għar-R&Ż (53).

(107) L-għajnuna ddedikata għar-R&Ż fl-IBP mogħtija mill-KBN tista’ tiġi kkunsidrata bħala għajnuna kompatibbli. Barra minn hekk, il-Kummissjoni tinnota li l-Polonja kienet kapaċi turi li l-għajnuna kienet marbuta mal-prestazzjoni tar-R&Ż. Dan huwa minnu għall-għajnuna mogħtija fl-2002 u fl-2003 kif ukoll l-għajnuna attribwita għar-R&Ż bejn l-1997 u l-2000.

(108) Madankollu, fil-każ tat-taħriġ, ir-ristrutturazzjoni ta’ l-impjiegi u għajnuniet għal ristrutturazzjonijiet oħra, il-Kummissjoni ma tikkunsdirax skond liema dispożizzjonijiet tal-Kodiċi għall-Għajnuna ta’ l-Azzar u r-regoli ta’ l-għajnuna mill-Istat din l-għajnuna tista’ tkun kompatibbli.

(109) L-ewwelnett l-ebda għajnuna ma hija mmirata għall-protezzjoni ta’ l-ambjent anki jekk mhux konformi mal-linji gwida Komunitarji (54). Il-Polonja saħqet li l-għajnuna mwarrba għall-ambjent fl-1997 ngħatat bl-iskop ta’ protezzjoni ta’ l-ambjent, madankollu mingħajr skop ambjentali speċifiku. Il-fatt li l-għajnuna ngħatat mill-Fondi Provinċjali għall-Protezzjoni ta’ l-Ambjent u l-Ġestjoni ta’ l-Ilma ma jfissirx li ma writex ħila, minħabba li dan il-fond huwa espliċitament imsemmi fil-PNR bħala eżempju ta’ “strument ta’ ristrutturazzjoni” u kontra r-R&Ż ma jissemmiex minbarra fl-istrumenti ta’ ristrutturazzjoni (ara punt 106). It-tieninett, l-għajnuniet ma ntużawx għall-għeluq (Artikolu 4 tal-Kodiċi għall-Għajnuna ta’ l-Azzar), għax it-TB ma għalqet l-ebda faċilità. Fi kwalunkwe ċirkostanza, dak li għamlu l-awtoritajiet Pollakki, minbarra l-għajnuna tal-fondi ta’ l-ambjent, ma applikaw ebda deroga skond il-Kodiċi għall-għajnuna ta’ l-Azzar jew ir-regolamenti tal-KE, skond liema għajnuna setgħet ingħatat.

(110) Fl-aħħarnett, il-Kummissjoni tixtieq tiċċara li anki jekk ċerti miżuri ġew ikkunsidrati bħala kompatibbli, l-għajnuna għar-ristrutturazzjoni fil-kuntest ta’ proġett ta’ ristrutturazzjoni sħiħa li tiżgura l-vijabilità, in-nuqqas ta’ implimentazzjoni tal-pjan sħiħ ta’ ristrutturazzjoni jimplika fil-prinċipju li kwalunkwe parti tal-proġett ta’ ristrutturazzjoni falliet u kull miżura li saret għal dan il-għan intilfet. Konsegwentement anki l-għajnuna li ngħatat qabel skond il-pjan tilfet il-ġustifikazzjoni tagħha u trid tiġi kkunsidrata ex post.

(111) Infatti, il-Polonja saħqet li l-għajnuna għall-impjiegi kienet kompatibbli minħabba li l-approvazzjoni tagħha kienet marbuta ma’ fatturi oħra fin-negozjati ta’ l-adeżjoni. Dwar dan ma hemmx differenzi mill-Kummissjoni. Madankollu, il-Kummissjoni tinnota li dan l-argument tal-kompatibilità ma jfissirx li l-għajnuna ser tkun kompatibbli fl-assenza tal-proġett ta’ ristrutturazzjoni. Għalhekk jekk ir-ristrutturazzjoni ma tilħaqx lanqas il-miżura individwali bħar-ristrutturazzjoni ta’ l-impjiegi, f’dan il-każ tkun tista’ titqies bħala użu ħażin. Fin-nuqqas ta’ kwalunkwe tagħrif li tali għajnuna kienet kompatibbli skond kriterji oħra, il-Kummissjoni trid tiddeċiedi kinux kompatibbli jew le.

(112) Fil-qosor, minħabba li t-taħriġ pendenti, ir-ristrutturazzjoni ta’ l-impjiegi u għajnuniet għal ristrutturazzjoni oħra ma huma koperti minn ebda eċċezzjoni oħra skond il-Kodiċi għall-Għajnuna ta’ l-Azzar jew ir-regoli tal-KE għall-għajnuna mill-Istat, il-Kummissjoni tqis li dawn jikkostitwixxu għajnuna mhux awtorizzata għar-ristrutturazzjoni li skond il-Protokoll Nru 8 hija inkompatibbli mas-suq komuni. Għaldaqstant il-Kummissjoni ser tqis bħala użu ħażin l-għajnuna ddedikata għar-ristrutturazzjoni bl-ammont ta’ PLN 849 746, l-għajnuna għat-taħriġ bl-ammont ta’ PLN 132 240, l-għajnuna għall-ambjent bl-ammont ta’ PLN 196 800 u l-għajnuna għat-taħriġ bl-ammont ta’ PLN 190 400, b’total ta’ PLN 1 369 186.

b. Barra l-PNR u wara l-adeżjoni

(113) In-nuqqas ta’ infurzar tad-djun fl-aħħar ta’ l-2004 jikkostitwixxi l-għajnuna operattiva u hija għajnuna inkompatibbli. La hija aċċettata bħala għajnuna għar-ristrutturazzjoni skond il-Protokoll Nru 8 li kategorikament jipprojbixxi kwalunkwe għajnuna wara l-2003 u lanqas skond ebda dispożizzjoni oħra ta’ l-Artikolu 87(3) KE. Il-Kummissjoni tfakkar kif l-awtoritajiet Pollakki għadhom lanqas ikklejmjaw dawn. Għalhekk, l-għoti ta’ kwalunkwe għajnuna lit-TB, lill-BA u lill-HB wara l-adeżjoni hija inkompatibbli irrispettivament jekk il-benefiċjarji (hawnhekk huma l-HB) humiex produtturi ta’ l-azzar jew le.

5. Il-benefiċjarji ta’ l-għajnuna

(114) Il-Kummissjoni esprimiet li l-benefiċjarju ta’ l-għajnuna huwa l-grupp TB, bis-sussidjarji kollha tiegħu, bl-eċċezzjoni tat-TB-ZPR. Dan minħabba li l-HB u l-BA huma parti mill-entità ekonomika tal-grupp TB.

(115) Għal dak li jirrigwarda n-nuqqas ta’ infruzar tad-dejn li laħaq PLN 20 761 643 miljun, l-investigazzjoni preżenti tikkonferma li partijiet mill-grupp ibbenefikaw minnha. Il-Kummissjoni tista’ madankollu ma tagħmilx tali benefiċċji disponibbli għaz-ZPR u s-SAMKOL. (a) Iz-ZPR mhix proprjetà tat-TB iżda ta’ l-impjegati taz-ZPR; skond il-liġi Pollakka għaldaqstant mhix parti mill-grupp. Barraminhekk ma kinitx fil-mira ta’ xi investimenti u lanqas kien hemm xi assi jew kapital trasferiti lejha bejn l-2003 u l-2006 u aktarx lanqas qabel. (b) Is-SAMKOL, minkejja li kienet tifforma parti mill-grupp, mhix produttur ta’ l-azzar u ma kinitx fil-mira ta’ xi investimenti u lanqas kien hemm xi assi jew kapital trasferit lejha bejn l-2003 u l-2006 u aktarx lanqas qabel

(116) Mill-banda l-oħra, il-BA u l-HB approfittaw mill-għajnuna. Fil-fatt, l-għajnuna operattiva ma baqgħetx fit-TB minħabba li n-nuqqas ta’ infurzar ma ppermettiex lit-TB li tkompli bl-attività ekonomika tagħha u torganizza r-ristrutturazzjoni interna tagħha.

(117) Infatti, ir-ristrutturazzjoni u l-għajnuna operattiva jippermettu lit-TB tlesti l-investimenti fil-produzzjoni ta’ l-egżost tal-karozzi ta’ madwar PLN 6,383 miljun (ara punt 43), (55) li sar bejn l-2003 u l-2005 u li kieku ma kienx possibbli kieku t-TB kien ikollha sservi d-dejn tagħha kif suppost jew tapplika għall-falliment iktar qabel. Dawn l-assi għall-produzzjoni tal-karozzi huma llum operati mill-BA. Minkejja li l-BA tikri dawn l-assi mingħand it-TB biss, fil-każ ta’ nuqqas ta’ investiment, ikun meħtieġ li tieħu investiment simili hija stess. Barraminhekk, ladarba qiegħda tikri dawn l-assi l-BA qiegħda tevita li tkun esposta għall-pleġis assoċjati ma’ l-assi filwaqt li żżomm id-drittijiet simili għal dawk ta’ sid, basta l-perjodu tal-kirja jkun indeterminat. Barraminhekk, il-BA tkompli fuq l-attività ewlenija tat-TB żviluppata skond il-pjan ta’ ristrutturazzjoni bl-assi produttivi u l-impjegati tat-TB bħala parti mill-grupp TB.

(118) It-tieninett, sabiex it-trasferiment ta’ l-assi, il-ħaddiema u l-kapital lejn is-sussidjarji tagħha (PLN 14.81 miljun lill-HB u PLN 1.55 miljun lill-BA, ara punt 60 u punt 62) jkun possibbli huwa meħtieġ li l-għajnuna operattiva ssalva lit-TB mill-falliment. Mingħajr dik l-għajnuna, iż-żewġ sussidjarji aktarx ma kinux jinħolqu u ċertament ma ngħatawx iċ-ċans joperaw.

(119) Minkejja l-fatt li l-BA, il-HB u t-TB jiffurmaw personalitajiet legali differenti l-Kummissjoni tqis li teżisti kontinwità ekonomika u minħabba s-sistema tas-sidien hija tassumi li t-tliet kumpaniji li huma jiffurmaw impriża waħda (56) li għaldaqstant għandha tiġi kkunsidrata bħala l-benefiċjarja ta’ l-għajnuna (57).

(120) Din l-evalwazzjoni tal-benefiċċji mhix imtellfa mill-fatt li t-TB rċeviet xi konsiderazzjoni bi tpartit mal-benefiċċji (i.e. ishma għall-injezzjonijiet u l-kera għall-ftehim tal-kiri) għaliex is-sid aħħari ta’ l-assi kollha ma nbidilx – tibqa’ t-TB (direttament jew indirettament) u r-raġuni għat-transizzjoni mhix orjentata mill-profitt iżda ta’ natura organizzattiva interna. Il-punt ewlieni huwa li l-benefiċċju allokat huwa mogħti lill-grupp li qiegħed jieħu l-pożizzjoni kompetittiva tat-TB li nħolqot mill-għajnuna distorta, u li ma kinitx tajba biżżejjed minħabba l-fatt li t-TB għandha l-ishma tas-sussidjarji tagħha (58). Madankollu, il-Kummissjoni ma kkunsidratx il-bejgħ ta’ l-assi lill-HB bħala vantaġġ, sakemm tħallset kif xieraq (59).

(121) Skond din l-evalwazzjoni u fid-dawl tal-każistika tal-qrati Ewropej, il-Kummissjoni tħoss li għandha tirkupra l-għajnuna mogħtija mill-grupp TB (60).

(122) Il-Kummissjoni madankollu ma taqbilx ma’ l-awtoritajiet Pollakki sabiex jindirizzaw id-destinatarju inizjali tat-talbiet li ma kinux infurzati u għalhekk ikkunsidrati għajnuna. Permezz ta’ hekk l-irkupru ta’ l-għajnuna jista’ jitwettaq permezz ta’ reġistrazzjoni tat-talba lit-TB. Din l-għażla tista’ titkompla skond il-każistika li taqa’ taħt il-likwidazzjoni tal-kumpanija u hija kkunsidrata aċċettabbli għall-irkupru sħiħ minħabba li l-għan huwa li tiġi abolita l-għajnuna, u dak l-għan jista’ jintlaħaq mill-proċeduri għall-falliment tal-kumpanija (61).

(123) Madankollu, il-Kummissjoni tinnota li t-twaqqif mill-għoti ta’ l-għajnuna ewlenija mhux biżżejjed mill-perspettiva tal-kompetizzjoni fejn għadda l-benefiċċju attwali ta’ l-għajnuna. F’dan il-każ ir-reġistrazzjoni tat-talba għall-falliment tat-TB ma tippermettix li jsir ġid mill-vantaġġ kompetittiv wara l-benefiċċju attwali ta’ l-għajnuna, li spiċċa għand is-sussidjarji. Jekk tiġi indirizzata t-TB biss ifisser li l-bejgħ ta’ l-entitajiet legali sussidjarji ma jaffettwax l-attività ekonomika, minħabba li tali bejgħ ma jimminax l-attività nnifisha, fuq il-kontijiet u l-operazzjonijiet tas-sussidjari.

(124) Għalhekk, l-unika triq skond il-perspettiva kompetittiva ta’ l-irkupru huma l-benefiċjarji attwali. Għaldaqstant, l-awtoritajiet Pollakki għandhom jindirizzaw primarjament is-sussidjarji (u jduru lejn il-grupp jekk l-irkupru mis-sussidjarji mhux iżjed possibbli). Tali soluzzjoni hija konformi mal-każistika (62) fuq l-impriżi falluti u b’mod partikolari mhux f’kunflitt mal-każ Seleco, li huwa bbażat fuq fatti simili, fejn il-Kummissjoni saħqet li t-talba għall-irkupru jeħtieġ li jkun estiż għall-entitajiet. Kuntrarjament għall-każ Seleco l-Kummissjoni madankollu ma tridx testendi l-irkupru iżda sempliċement tagħżel li tiġbor il-benefiċċji attwali mill-grupp. Filwaqt li l-estensjoni ta’ l-irkupru tal-punti rilevanti hija jekk jitneħħewx jew le r-riżorsi mill-assi ta’ l-impriża falluta (63), dan huwa irrilevanti f’xenarju intern kif indikat hawn fuq.

(125) Fi kwalunkwe każ, il-qrati Ewropej jaċċettaw li l-irkupru jista’ jintalab mingħand sussidjarja jekk kienet il-benefiċjarja attwali ta’ l-għajnuna (64), kif huwa l-każ hawnhekk. Barraminhekk, il-qorti aċċettat ukoll li l-Kummissjoni għandha titħalla tfittex irkupru barra mil-likwidazzjoni sabiex tevita r-riskju li ċċaħħad l-irkupru ta’ l-għajnuna (65). Kif spjegat f’punt 56 it-TB neħħiet in-negozju ta’ l-azzar u għaddietu f’idejn il-BA sabiex tkompli l-attività li bbenefikat mill-għajnuna (66). Il-Kummissjoni tikkunsidra dan bħala raġuni oħra għall-irkupru tal-vantaġġ attwali.

(126) Mill-banda l-oħra, il-Kummissjoni ma tistax tistabbilixxi li l-għajnuna għar-ristrutturazzjoni li ma ntużatx tajjeb mogħtija qabel l-2004 ntużat għall-benefiċċju ta’ xi wieħed mis-sussidjarji tagħha. Hija għandha għaldaqstant tintalab mingħand it-TB.

VI. KONKLUŻJONI

(127) Il-Kummissjoni kkonkludiet li r-ristrutturazzjoni tat-TB ma ġietx implimentata kif xieraq u falliet u l-għajnuna għar-ristrutturazzjoni kollha li ngħatat lit-TB matul il-perjodu ta’ ristrutturazzjoni ma ntużatx sew. Madankollu, kwalunkwe għajnuna kompatibbli ma’ l-għanijiet tar-R&Ż, li ntefqet għal dan il-għan, intużat tajjeb.

(128) Konsegwentement l-għajnuna għar-ristrutturazzjoni riċevuta mill-grupp TB bejn l-1997 u l-2003 ta’ PLN 1 369 186 mhix kompatibbli ma’ punti 9 u 18 tal-Protokoll Nru 8 tat-Tratatt ta’ l-Adeżjoni u jridu jitħallsu skond punt 18 tal-Protokoll Nru 8.

(129) Barraminhekk, l-għajnuna għar-ristrutturazzjoni riċevuta sa l-aħħar ta’ l-2004 ta’ PLN 20 761 643 mhix kompatibbli mas-suq komuni skond l-Artikolu 87(1) KE u punti 6 u 18 tal-Protokoll Nru 8.

(130) Kif indikat hawn fuq din l-għajnuna ġiet ikkunsidrata bħala għotja mill-1 ta’ Jannar 2005 li għandhom għalhekk jinġabru bl-interessi kif speċifikat f’punt 133. Minħabba n-natura tagħha li taħfer id-dejn, il-Kummissjoni tista’ madankollu tqis li l-awtoritajiet Pollakki mxew ma’ l-irkupru daqs li kieku d-dejn oriġinali nħafer. Barraminhekk, il-Kummissjoni taċċetta wkoll li għal skopijiet ta’ rkupru kwalunkwe responsabbiltajiet legali ġodda tat-TB wara l-2004 jistgħu jitwarrbu minħabba li kienu saru xi pagamenti mit-TB bejn il-bidu ta’ l-2005 u Awissu 2006 lill-kredituri pubbliċi li xi ftit jew wisq innewtralizzaw il-Kummissjoni (67). Kif indikat iżjed ’il fuq f’punt 36, it-total tad-dejn pubbliku tat-TB wara Jannar 2005 qatt ma kien inqas minn PLN 20.76 miljun u f’Awissu 2005 d-dejn pubbliku tat-TB tela’ għal PLN 22.7 miljun.

(131) Kif ġie diskuss iżjed ’il fuq, il-ħlas lura ta’ l-għajnuna għandu iikkunsidra liema kumpaniji fil-verità bbenefikaw minnha. Għal dak li jirrigwarda s-somma ta’ PLN 20 761 643 għandu jitqies illi l-fondi ta’ PLN 7.833 miljun spiċċaw għand il-BA u l-fondi ta’ PLN 14.81 miljun fl-HB (ara punti 117 u 118). Peress li dan l-ammont ta’ PLN 22.643 miljun jaqbeż l-ammont ta’ l-għajnuna li rċevew, l-irkupru għandu jkun limitat għall-ammont ta’ l-għajnuna involuta. Tali limitazzjoni trid tkun relattiva, jiġifieri l-BA li rċeviet 34.6 % tat-total identifikat għandha tħallas ukoll 34.6 % ta’ l-irkupru (PLN 7 183 528), bil-kumplament 65.4 % (PLN 13 578 115) jinġabru mingħand l-HB.

(132) Barraminhekk, l-għajnuna li ma ntużatx tajjeb ta’ PLN 1 369 186 riċevuta qabel l-2002 għandha tittieħed mingħand it-TB, għaliex ma hemm ebda indikazzjoni li dawn il-benefiċċji għaddew għand membri oħra tal-grupp TB.

(133) Is-somom li jridu jinġabru għandhom ikopru l-interessi kkalkulati skond id-dispożizzjonijiet tar-Regolament Implimentattiv. B’mod partikolari, skond l-Artikolu 9(4) tar-Regolament Implimentattiv, meta rati ta’ tpartit intrabankarji għal ħames snin ma jkunux disponibbli, il-Kummissjoni tista’, b’kooperazzjoni mill-qrib ma’ l-Istat Membru kkonċernat, tiffissa rata ta’ interess fissa ta’ rkupru ta’ l-għajnuna mill-Istat bl-użu ta’ metodu differenti u skond l-informazzjoni li għandha. Minħabba li r-rati ta’ tpartit intrabankarji għal ħames snin ma kinux disponibbli għall-Polonja għall-perjodu ta’ meta l-għajnuna inkompatibbli ngħatat, ir-rata ta’ interess ta’ l-irkupru li trid tiġi applikata għandha tkun ibbażata skond ir-rata ta’ interess disponibbli meqjusa tajba għal dak il-perjodu. Għal dan il-għan, tista’ ssir referenza għall-prattika diġà stabbilita bejn il-Polonja u l-Kummissjoni (68).

ADOTTAT DIN ID-DEĊIŻJONI:

Artikolu 1

L-għajnuna mill-Istat li tammonta għal PLN 20 761 643 illegalment mogħtija mill-Polonja, bi ksur ta’ l-Artikolu 88(3) tat-Trattat, favur it-Technologie Buczek Group hija inkompatibbli mas-suq komuni.

Artikolu 2

L-għajnuna mill-Istat li l-Polonja implimentat għat-Technologie Buczek Group, li tammonta għal PLN 1 369 186 għall-perjodu bejn l-1997 u l-2003 ma ntużatx skond il-kundizzjonijiet stipulati fil-Protokoll Nru 8 tat-Trattat ta’ l-Adeżjoni u għaldaqstant hija inkompatibbli mas-suq komuni.

Artikolu 3

1. Il-Polonja għandha tiġbor l-għajnuna msemmija fl-Artikolu 1 li għamlet illegalment disponibbli lit-Technologie Buczek Group b’mod partikolari mis-sussidjarji Huta Buczek Sp. z o.o u Buczek Automotive Sp. z o.o, skond il-benefiċċju attwalment miksub. Għaldaqstant, il-Polonja għandha tiġbor PLN 13 578 115 mill-Huta Buczek SP. z.o.o u PLN 7 183 528 mill-Buczek Automotive Sp. z.o.o.

2. Il-Polonja għandha tiġbor l-għajnuna li ma ntużatx sewwa imsemmija fl-Artikolu 2 mingħand it-Technologie Buczek Group b’mod partikolari mingħand it-Technologie Buczek S.A..

3. Is-somom li jridu jinġabru għandu jkollhom l-interesi mid-data li fiha saru disponibbli għall-benefiċjarji sakemm jinġabru attwalment.

4. L-interessi għandhom jiġu kkalkulati skond bażi komposta konformi mal-Kapitolu V tar-Regolament (KE) Nru 794/2004 ta’ l-21 ta’ April 2004 li jimplementa r-Regolament tal-Kunsill (KE) Nru 659/1999 li jistabilixxi r-regoli dettaljati għall-applikazzjoni ta’ l-Artikolu 93 tat-Trattat tal-KE (69).

Artikolu 4

1. Il-ġbir ta’ l-għajnuna msemmija fl-Artikolu 1 u l-Artikolu 2 għandha tkun immedjata u effettiva.

2. Il-Polonja għandha tiżgura li din id-Deċiżjoni tiġi implimentata fi żmien erba’ xhur mid-data tan-notifika ta’ din id-Deċiżjoni.

Artikolu 5

1. Fi żmien xahrejn min-notifika ta’ din id-Deċiżjoni, il-Polonja għandha tissottometti l-informazzjoni li ġejja lill-Kummissjoni:

(a) L-ammont totali (li jinkludi l-interessi prinċipali u ta’ rkupru) li jridu jiġu koperti mill-benefiċjarji;

(b) Deskrizzjoni dettaljata tal-miżuri li diġà ttieħdu u dawk ippjanati sabiex jimxu ma’ din id-Deċiżjoni;

(ċ) Dokumenti li juru li l-benefiċjarji ġew ordnati jħallsu lura l-għajnuna.

2. Il-Polonja għandha żżomm lill-Kummissjoni infurmata bil-progress tal-miżuri nazzjonali meħuda sabiex tkun implimentata din id-Deċiżjoni sakemm l-irkupru ta’ l-għajnuna msemmi fl-Artikolu 1 u l-Artikolu 2 jitlesta. Hija għandha tissottometti minnufih, fuq talba sempliċi mill-Kummissjoni, l-informazzjoni fuq il-miżuri li diġà ttieħdu u dawk ippjanati sabiex ikunu konformi ma’ din id-Deċiżjoni. Il-Polonja għandha tipprovdi wkoll informazzjoni dettaljata dwar l-ammonti ta’ l-għajnuna u l-interess ta’ l-irkupru li diġà ġabret mingħand il-benefiċjarji.

Artikolu 6

Din id-Deċiżjoni hija indirizzata lill-Polonja.

Magħmula fi Brussell, 23 ta’ Ottubru 2007 Għall-Kummissjoni Neelie KROES Membru tal-Kummissjoni

(1) ĠU 2003 L 236/948.

(2) ĠU 2006 C196/23.

(3) Huwa assunt li € 1 = PLN 4.

(4) Għad-dettalji ara d-Deċiżjoni tal-Kummissjoni 2006/937/KE tal-5.7.2005 fil-kawża C 20/04 Huta Czestochowa, ĠU 2006 L 366/1, punti 23 et seq.

(5) L-għajnuna mill-Istat lis-settur ta’ l-azzar mhix permessa fl-UE; ara l-Komunikazzjoni mill-Kummissjoni fuq is-Salvataġġ u l-Għajnuna għar-Ristrutturazzjoni u l-Għeluq tas-Settur ta’ l-Azzar (ĠU 2002 C 70/21).

(6) Cf. Protokoll Nru 8 tat-Trattat ta’ l-Adeżjoni fuq ir-ristrutturazzjoni ta’ l-industrija Pollakka ta’ l-azzar, ĠU 2003 L 236/948.

(7) Minn issa ’l quddiem imsemmija “rapporti ta’ monitoraġġ indipendenti” u jirreferu għas-sena monitorjata.

(8) Cf. nota ta’ qiegħ il-paġna 2.

(9) Ara Anness B tal-Qafas multisettorjali, ĠU 2002 C 70/8, li ġie ssostitwit bl-Anness I tal-Linji Gwida fuq l-għajnuna reġjonali nazzjonali għall-2007-2013, ĠU 2006 C 54/13.

(10) L-informazzjoni fuq it-TB hija meħuda mill-Huta Buczek, il-programm ta’ ristrutturazzjoni għall-perjodu 2002-2006 (minn issa ’l quddiem “2002 IBP”), ta’ Marzu 2002, li kien il-bażi għall-approvazzjoni ta’ l-għajnuna wara l-adozzjoni tal-PNR. Għal iżjed informazzjoni ara d-deċiżjoni tal-ftuħ (qabel it-tieni nota ta’ qiegħ il-paġna).

(11) Cf. 2002 IBP, p. 57.

(12) Cf. 2002 IBP, p. 74.

(13) Cf. 2002 IBP, p. 74.

(14) Fundusz Gwarantowanych Świadczeń Pracowniczych – Il-Fond għall-Garanzija tal-Pagi mwaqqaf sabiex jiżgura l-pagi tal-ħaddiema f’każ ta’ likwidità ta’ min iħaddem.

(15) Cf. 2002 IBP, p. 30.

(16) Ir-Rapport Indipendenti ta’ Monitoraġġ għall-2004, April 2005, p. 14.

(17) Dan kien ikkonfermat mill-figuri mogħtija mill-Polonja fir-rapport biannwali fuq il-monitoraġġ, e.g. għall-2003, ara r-rapport numru Nru 2, Anness 5 ta’ l-OCCP, p. 5. Il-fatt li l-pjan tan-negozju tat-TB għall-2005 jindika ammont żgħir, li apparentement jeskludi r-R&Ż, mhux aċċettabbli.

(18) Ittra tat-2 ta’ Ottubru 2006.

(19) Cf. 2002 IBP, p. 73.

(20) Ittra tal-Polonja tat-23.1.2007.

(21) Ara 2005 IBP, p. 69.

(22) Cf. 2003 Rapport indipendenti ta’ monitoraġġ ta’ Jannar 2004, p. 7.

(23) Cf. Ir-raba’ rapport Pollakk għall-2004 ta’ Marzu 2005, p. 168.

(24) Cf. 2003 Rapport indipendenti ta’ monitoraġġ ta’ Jannar 2004.

(25) Cf. 2003 Rapport indipendenti ta’ monitoraġġ ta’ Jannar 2004, p.16. Fir-rapport ta’ l-2004, kien irrappuratat li l-prestazzjoni fl-2003 kienet ħafna agħar minn kemm kien mistenni wara l-10 xhur (meta kien sar l-ewwel eżerċizzju ta’ monitoraġġ).

(26) Ara t-3et rapport Pollakk ta’ Jannar sa Ġunju 2004 u ta’ Settembru 2004.

(27) Cf. 2004 Rapport indipendenti ta’ monitoraġġ ta’ Mejju 2005.

(28) Cf. 2004 Rapport indipendenti ta’ monitoraġġ ta’ Mejju 2005, p. 1.

(29) Cf. 5es rapport Pollakk tad-9.9.2005, p. 18.

(30) Il-pjan qatt ma kien sottomess lill-Kummissjoni iżda jidher li kien riprodott f’ittra Pollakka bid-data ta’ l-14.2.2006.

(31) Cf. Is-seba’ rapport Pollakk ta’ l-10.9.2006, p. 15.

(32) Ara d-Deċiżjoni 2006/937/CE.

(33) Ara ĠU 1998 C 320/3.

(34) Ara Anness B tal-Qafas Multisettorjali, ĠU 2002 C 70/8, li kien sostitwit bl-Anness I tal-Linjigwida fuq l-għajnuna nazzjonali reġjonali għall-2007-2013, ĠU 2006 C 54/13.

(35) ĠU 1999 L 83/1.

(36) Kawża C-256/97 DMT [1999] ECR I-3913, para. 21.

(37) Kawża T-36/99 Lenzing, [2004] ECR II-3597, para. 146.

(38) Cf. C-342/96 Tubacex [1999] ECR I-2459, para. 46, C-256/97 DMT [1999] ECR I-3913, para. 21, C-480/98 Magefesa [2000] ECR I-8717, T-152/99 HAMSA [2002] ECR II-3049 para. 167

(39) Kawża T-11/95 BP Chemicals [1998] ECR II-3235, para. 170 u 179, fejn il-qorti stipulat li injezzjoni ta’ kapital ma tistax titqies f’iżolament mir-ristrutturazzjoni li tkun għaddejja. Fi kliem ieħor, din tkun tgħodd fejn tkun diġà ngħatat xi għajnuna għar-ristrutturazzjoni lil kwalunkwe kumpanija li ssib ruħha f’diffikultajiet, għajnuna oħra finanzjarja normalment ma għandhiex tingħata.

(40) Cf. kawża T-126/96 u T-127/96 BFM u EFIM [1998] ECR II–3437, para. 86. Ara wkoll kawża T- 318/00 Freistaat Thüringen vs. Il-Kummissjoni (CDA Alrechts) [2005] ECR II-4179 para. 200 u 248: “Bir-riżultat diżastruż fis-sitwazzjoni tal-PA meta ntemm il-ftehim ta’ ristrutturazzjoni, kwalunkwe investitur għaqli fl-ekonomija tas-suq l-ewwel kien jagħmel studju fond tas-sitwazzjoni finanazjarja ta’ l-impriża u jitlob li jitlesta pjan ta’ ristrutturazzjoni vijabbli qabel l-għoti ta’ self daqshekk kbir.”

(41) Kawża simili T-36/99 Lenzing, [2004] ECR II-3597 para. 140 et seq.

(42) Kawża T-152/99 HAMSA [2002] ECR II-3049 para. 170.

(43) F’dan is-sens, T- 36/99, Lenzing [2004] ECR II-3597, para. 160, fejn is-CFI stqarret li kreditur pubbliku b’sigurtajiet tajba ma għandux dritt jistenna ħafna b’miżuri kollettivi ta’ infurzar.

(44) L-istess raġunar jinkiseb meta jitqies li n-nuqqas ta’ infurzar tad-dejn ikun qed jittardja l-ġbir, li għandu l-istess effett ta’ self, minħabba li l-benefiċjarju normalment ikun irid jissellef il-flus fis-suq kapitali sabiex jipprevjeni l-infurzar tad-dejn. Madankollu, minħabba li t-TB tilfet il-creditworthiness tagħha, tali self kien iġib miegħu element ta’ għajnuna ta’ 100 % (ara l-Komunikazzjoni fuq l-impriża pubblika fis-settur tal-manifattura, ĠU 1993 C 307/3, punt 41. Deċiżjoni tal-Kummissjoni tas-7.7.2004 fil-kawża C 58/2003 Alstom, ĠU 2005 L 150/24, punti 132 u 133). Barraminhekk, għandu jkun innutat li s-supposizzjoni ta’ l-element ta’ għajnuna ta’ 100 % ma jeħtieġx trasferiment konkret tar-riżorsi ta’ l-istat iżda huwa supposizzjoni mill-perspettiva ex ante. Huwa għaldaqstant irrelevanti jekk self, minkejja s-supposizzjoni oriġinali, jitħallas. Dan huwa vera wkoll f’każ ta’ nuqqas ta’ infurzar tad-dejn fejn il-mistoqsija ta’ kreditur privat ipotetiku x’kien kapaċi jinforza, m’għandhiex tkun relevanti.

(45) Cf. 2004 Rapport indipendenti ta’ monitoraġġ ta’ April 2005, p. 13.

(46) Cf. 2004 Rapport indipendenti ta’ monitoraġġ ta’ April 2005, p. 15.

(47) Dan jista’ jiġi konkluż mill-prattiċi tal-Kummissjoni skond il-linji gwida għar-ristrutturazzjoni ta’ l-1999 fejn tali linji gwida jittrattaw id-dħul fis-seħħ tal-Protokoll Nru 8 (Linji gwida Komunitarji fuq l-Għajnuna mill-Istat għas-salvataġġ ta’ l-azjendi li qegħdin fi proċess ta’ ristrutturazzjoni), ĠU 1999 C 288/2. Dan ma kienx ikun permess iktar skond punt 20 tal-Linji gwida Komunitarji ta’ l-2004 dwar l-Għajnuna mill-Istat għas-salvataġġ ta’ azjendi li jkun qegħdin fil-proċess ta’ ristrutturazzjoni, ĠU 2004 C 244/2). Minkejja li ma japplikawx b’mod dirett għax l-azzar huwa eskluż, il-Kummissjoni tista’ f’każijiet eċċezzjonali tippermetti l-għanjuna għar-ristrutturazzjoni.

(48) Cf. Deċiżjoni 2006/937/CE.

(49) ĠU 1996 L 338/42.

(50) Skond punt 44 tal-Komunikazzjoni mill-Kummissjoni dwar ċerti aspetti tat-trattament tal-kompetizzjoni li ġejjin mill-iskadenza tat-Trattat tal-KEFA (ĠU C 152, 26.6.2002, p. 5) “meta jkunu qegħdin jittieħdu d-deċiżjonijiet wara t-23 ta’ Lulju 2002 fuq l-għajnuna mill-Istat imwettqa dakinhar jew qabel dik id-data mingħajr l-approvazzjoni tal-Kummissjoni, il-Kummissjoni ser tipproċedi skond l-avviż tal-Kummissjoni dwar l-istabbiliment tar-regoli applikabbli għall-evalwazzjoni ta’ l-għajnuna illegali mill-Istat.” Din il-Komunikazzjoni (ara ĠU C 119, 22.05.2002, p. 22), tistipola li għajnuna mhux legali trid tiġi evalwata skond il-kriteji tat-test fis-seħħ meta ngħatat l-għajnuna.

(51) Ara d-Deċiżjoni 2006/937/KE.

(52) Page 38.

(53) Ara d-Deċiżjoni 2006/937/KE.

(54) ĠU C 72, 10.03.1994, p. 3, applikata skond l-Artikolu 3 tal-Kodiċi għall-Għajnuna ta’ l-Azzar (minn dakinhar issostitwit mill-ĠU C 37 3.2.2001, p. 3).

(55) Kieku saru iżjed investimenti fl-2005 u fl-2006 kif muri f’punt 45 dawn kellhom jiġu kkunsidrati wkoll.

(56) Ara l-kawża 323/83 Intermills, punt 11 fejn il-qorti saħqet: “[…] għandu għaldaqstant jiġi aċċettat li, minkejja l-fatt li t-tliet kumpaniji tal-manifattura għandhom entità legali separata mis-SA Intermills, dawk l-impriżi kollha flimkien jiffurmaw grupp wieħed, għallinqas safejn hija kkonċernata l-għajnuna mogħtija mill-awtoritajiet Belġjani.” Approċċ simili huwa wkoll suġġerit mill-Avukat Ġenerali Geelhoed fil-kawżi konġunti C-328/99 u C-399/00 Seleco [2003] ECR I-4035, minkejja l-fatt li l-Kummissjoni kienet tippreferi kieku argumentat li t-talba ta’ l-irkupru tgħaddi għand entità oħra (kontra l-idea tal-kontinwità ekonomika).

(57) Fil-każistika ġenerali l-għajnuna trid, fit-teorija, tinġabar mingħand l-impriża li użatha, sabiex telimina d-distorsjoni tal-kopetizzjoni li ġejja mill-vantaġġ kompetittiv affordjat b’dik l-għajnuna, ara l-kawżi konġunti T-111/01 u T-133/01, Saxonia Edelmetalle ECR 2005 p. II-01579, para. 115.

(58) Din l-idea hija proposta wkoll mill-Avukat Ġenerali Geelhoed fil-kawżi konġunti C-328/99 u C-399/00 Seleco [2003] ECR I-4035, punt 79 u 84.

(59) Dan japplika irrispettivament mill-fatt li xi dejn għadda lill-HB wara l-bejgħ ta’ l-assi tat-TB lill-HB kif imsemmi f’punt 61. F’kull każ, il-prezz imħallas għall-assi kien apparentement mhux imraħħas għal dak li jirrigwarda t-trasferiment tat-talbiet minħabba li l-HB ħallset kważi d-doppju tal-valur tas-suq ta’ l-assi.

(60) Il-Kummissjoni hija konxja mill-fatt li hija “mhix mitluba tiddetermina […] safejn kull impriża bbenefikat mill-[għajnuna], iżda setgħet tavża biss lill-Istat Membru] sabiex jiġbor l-għajnuna mill-benefiċjarju jew mill-benefiċjarji tiegħu, jiġifieri, mill-impriża jew impriżi li kellhom l-użu”; ara l-kawżi konġunti T-111/01 u T-133/01 Saxonia Edelmetalle, para. 124. Madankollu, filwaqt li l-Kummissjoni jista’ jkun li hija limitata sabiex tgħarraf lill-Istat Membru mingħand min għandu jiġbor, xejn ma jżomm lill-Kummissjoni milli tiddetermina min għandu jibbenefika mill-għajnuna.

(61) Kawża 277/00 SMI [2004] ECR I - 4355 para. 85, kawża 52/84 Il-Kummissjoni v Il-Belġju [1986] ECR 89, para. 14, u kawża C-142/87 Tubemeuse [1990] ECR I-959, para. 60 sa 62.

(62) Kawżi konġunti C-328/99 u C-399/00 Seleco [2003] ECR I-4035, kawża 277/00 SMI [2004] ECR I - 4355, kawża T-318/00 u T-324/00 CDA Albrechts II [2005] ECR II-4179.

(63) Kawża 277/00 SMI [2004] ECR I - 4355 para. 86 flimkien ma’ 92. Dan huwa każ fejn l-assi ma ġewx trasferiti bil-prezz tas-suq jew it-transazzjoni hija motivata bl-intenzjoni li tevadi l-irkupru.

(64) Ara punt 86 tal-kawża 277/00 SMI [2004] ECR I - 4355 fejn “huwa ċertament possibbli li, fil-każ ta’ kumpaniji maħluqa apposta sabiex ikomplu xi attivitajiet ta’ l-impriża li rċeviet l-għajnuna, fejn dik l-impriża tkun falliet, dawk il-kumpaniji jistgħu wkoll, jekk meħtieġ jitolbu li jħallsu l-għajnuna in kwistjoni, fejn ikun ġie stabbilit li huma qegħdin ikomplu effettivament jibbenefikaw mill-vantaġġ kompetittiv flimkien ma’ l-għajnuna li qegħdin jirċievu.”

(65) Fil-fatt, il-Qorti ċċarat li “kieku kien possibbli, għal impriża li għaddejja minn diffikultajiet u fil-punt li tiġi ddikjarata falluta, din toħloq – permezz ta’ mistoqija formali għat-talba ta’ l-għajnuna - sussidjarja li għaliha mbagħad tittrasferixxi l-maġġoranza ta’ l-assi profittabbli qabel il-konklużjoni ta’ l-inkjesta, twassal għall-aċċettazzjoni ta’ kull kumpanija li tista’ tneħħi tali assi mill-impriża madre meta tinġabar l-għajnuna, u tirriskja li ċċaħħad l-irkupru ta’ dik l-għajnuna sħiħa jew parzjali.” C-328/99 u C-399/00 Seleco [2003] ECR I-04035, punt 77. Ħsieb simili ġie applikat fil-kawża C-415/03 Il-Kummissjoni vs. Il-Greċja (Olympic) [2005] ECR I-3875.

(66) Għal dak li jirrigwarda l-HB, it-tneħħija ssemmiet fl-IBP oriġinali, ara punt 59.

(67) Madankollu, id-dħul ta’ kwalunkwe potenzjal ta’ infurzar tat-talbiet wara Awissu 2006 jista’ jiġi rikonoxxut meta jiġu kkunsidrati l-ammonti li jridu jinġabru.

(68) Wara d-Deċiżjoni tal-Kummissjoni 2006/937/CE.

(69) ĠU L 140, 30.4.2004, p.1. Ir-Regolament l-aħħar emendat bir-Regolament tal-Kummissjoni (KE) Nru 1935/2006, 20.12.2006 (ĠU L 407, 30.12.2006, p.1)